SVEUČILIŠTE JOSIPA JURJA STROSSMAYERA U OSIJEKU

STROJARSKI FAKULTET U SLAVONSKOM BRODU

S T A T U T

STROJARSKOG FAKULTETA U SLAVONSKOM BRODU
Slavonski Brod, veljača 2009. 

Na temelju članka 62. stavka 3. i članka 63. stavka 6., podstavka 3., Zakona o znanstvenoj djelatnosti i visokom obrazovanju (N.N. 123/03., 198/03., 105/04., 174/04. i 46/07.) i članka 215. Statuta Sveučilišta Josipa Jurja Strossmayera u Osijeku, Fakultetsko vijeće Strojarskog fakulteta na 5. redovitoj sjednici u akademskoj 2008./2009. godini, održanoj dana 26.02.2009. godine na prijedlog dekana donijelo je
S T A T U T

STROJARSKOG FAKULTETA  U SLAVONSKOM BRODU SVEUČILIŠTA JOSIPA JURJA STROSSMAYERA U OSIJEKU

I. OPĆE ODREDBE

Članak 1.

(1)
Misija Strojarskog fakulteta je doprinos društvu unaprjeđenjem znanja kroz istraživanje i obrazovanjem studenata i inženjera u polju strojarstva. 

(2)
Uvažavajući temeljne vrijednosti, kao što su etičnost i kreativnost, Fakultet nastoji u svakom članu zajednice razviti sposobnost i strast da radi mudro, odgovorno i efikasno za napredak zajednice, stremeći regionalnom europskom fakultetu, kao poželjnom mjestu studiranja. 

Članak 2.

Ovim se Statutom, u skladu sa Zakonom o znanstvenoj djelatnosti i visokom obrazovanju (N.N. 123/03., 198/03., 105/04., 174/04. i 46/07. u daljnjem tekstu: Zakon), Statutom Sveučilišta Josipa Jurja Strossmayera u Osijeku (u daljnjem tekstu: Statut Sveučilišta) i drugim propisima, uređuju ustrojstvo, djelatnost i poslovanje Sveučilišta Josipa Jurja Strossmayera u Osijeku, Strojarskog fakulteta u Slavonskom Brodu (u daljnjem tekstu: Fakultet), ovlasti i način odlučivanja fakultetskih tijela, ustrojavanje i izvođenje sveučilišnih i stručnih studija, status nastavnika, znanstvenika, suradnika i drugih zaposlenika, status studenata i druga pitanja od značaja za Fakultet.

Članak 3.

(1)
Fakultet je znanstveno-nastavna sastavnica Sveučilišta koja ustrojava i izvodi sveučilišne studije i stručne studije te razvija znanstveni i stručni rad u znanstvenom polju Strojarstvo.

(2)
Fakultet u skladu sa Zakonom izvodi stručne studije.
(3) Fakultet je visoko učilište koje kao znanstveno-nastavna sastavnica Sveučilišta koja sudjeluje u pravnom prometu pod nazivom Sveučilišta i svojim nazivom.

(4)
Fakultet je pravna osoba i upisuje se u registar ustanova pri Trgovačkom sudu u Slavonskom Brodu te u Upisnik visokih učilišta i Upisnik znanstvenih organizacija koji vodi Ministarstvo.

(5)
Fakultet ima svoj žiro-račun.

(6)
Osnivač Fakulteta je Sveučilište Josipa Jurja Strossmayera u Osijeku (u daljnjem tekstu: Sveučilište).

Članak 4.

(1)
Puni naziv Fakulteta glasi: Sveučilište Josipa Jurja Strossmayera u Osijeku, Strojarski fakultet u Slavonskom Brodu.
(2)
Skraćeni naziv Fakulteta glasi: Sveučilište u Osijeku, Strojarski fakultet u Slavonskom Brodu. 

(3)
Sjedište je Fakulteta u Slavonskom Brodu, Trg Ivane Brlić-Mažuranić 2.
(4) 
Danom Fakulteta utvrđuje se 02. srpnja, kao dan osnivanja Strojarskog fakulteta u Slavonskom Brodu 02. srpnja 1979. godine. 

Članak 5.

(1)
Fakultet ima suhi žig i pečat okrugloga oblika s grbom Republike Hrvatske u sredini i kružnim natpisom na rubu pečata u dva reda: Republika Hrvatska, Sveučilište Josipa Jurja Strossmayera u Osijeku, Strojarski fakultet u Slavonskom Brodu.

(2)
Suhim žigom promjera 38 mm ovjeravaju se diplome, a ostale javne isprave i dokumentacija Fakulteta ovjeravaju se pečatom Fakulteta promjera 35 mm i 25 mm koji ima oblik kruga u čijem se središtu nalazi grb Republike Hrvatske. Iznad grba stoje riječi "Strojarski fakultet", a ispod grba riječ Slavonski Brod. Uz rub pečata stoje riječi: Republika Hrvatska Sveučilište Josipa Jurja Strossmayera u Osijeku.

(3)
Ostala pismena Fakulteta ovjeravaju se istovjetnim pečatom iz stavka 2. ovog članka bez grba Republike Hrvatske.

II. ZASTUPANJE I PREDSTAVLJANJE

Članak 6.

(1)
Dekan predstavlja i zastupa Fakultet pred sudovima i državnim organima, neograničeno.

(2)
Fakultet mogu zastupati i drugi zaposlenici koje ovlasti dekan izdavanjem posebne punomoći.

(3)
Sadržaj i opseg punomoći određuje dekan.

(4)
Tajnik Fakulteta potpisuje isprave i dokumente u okviru ovlaštenja iz ovoga Statuta.

(5)
Osobe ovlaštene za potpisivanje financijskih dokumenata kod poslovne banke imenuje dekan.

Članak 7.

(1)
Dekana Fakulteta u slučaju nenazočnosti ili spriječenosti zamjenjuje prodekan za nastavu.

(2)
Fakultet mogu predstavljati i dokumente potpisivati prodekani i tajnik u okviru poslova koje obavljaju, s tim da ne mogu preuzimati obveze za Fakultet, ako nisu za to ovlašteni posebnom punomoći.
III. PRAVNI PROMET I ODGOVORNOST ZA OBVEZE

Članak 8.

Fakultet stupa u pravni promet s trećim osobama samostalno i bez ograničenja.
Članak 9.

(1)
Za svoje obveze Fakultet odgovara cijelom svojom imovinom i svim svojim sredstvima - potpuna odgovornost.

(2)
Sveučilište Josipa Jurja Strossmayera u Osijeku, kao osnivač Fakulteta, solidarno i neograničeno odgovara za obveze Fakulteta.

IV. DJELATNOST

Članak 10.

(1)
Djelatnost Fakulteta jest:

· visokoškolsko obrazovanje u polju strojarstva,
· izvedba studijskih programa sveučilišnog preddiplomskog, diplomskog i poslijediplomskog studija te stručnog studija u polju strojarstva,
· istraživanje i razvoj u prirodnim i tehničkim znanostima,
· znanstvenoistraživački rad u znanstvenom polju strojarstva,
· znanstvenoistraživački rad u srodnim i strojarstvu gravitirajućim znanstvenim poljima i granama,
· interdisciplinarna istraživanja vezana na tekuće i razvojne probleme strojarstva,
·  izvedba različitih programa stručnog usavršavanja koji ulaze u konept cjeloživotnog obrazovanja,
· obavljanje recenzentnih, ekspertiznih poslova i provedba stručnih vještačenja,
· konzalting u strojarstvu i drugim područjima,
· tehnološka unapređenja, racionalizacije i inovacije u strojarstvu,
· kontrola projekata,
· izrada i vođenje registra objekata i infrastrukture, te praćenje tehničkog stanja, stanja eksploatacije i stanja održavanja,
· suradnja u izradi tehnološke regulative (smjernice, propisi, standardi, zakoni)

· obavljanje ostalih znanstvenih i stručnih poslova,
· ispitivanje materijala sa razaranjem (mehaničkih i metalografskih svojstava i kemijskog sastava),
· ispitivanje materijala bez razaranja,
· toplinska obrada materijala i umjeravanje uređaja,
· tribološka ispitivanja materijala.

(2)
Fakultet može i bez upisa u sudski registar, obavljati i druge djelatnosti u manjem opsegu ako služe unapređenju registrirane djelatnosti i pridonose iskorištenju prostornih i kadrovskih kapaciteta, te opreme Fakulteta.

V. USTROJSTVO FAKULTETA

Članak 11.

Ustrojbene jedinice Fakulteta jesu: zavodi, katedre, laboratoriji, tajništvo i knjižnica.

Članak 12.

(1) Zavod je temeljna ustrojbena jedinica Fakulteta za izvođenje nastavnog, znanstvenog i stručnog rada.

(2) Naziv zavoda te način rada i odlučivanja zavoda uređuju se Pravilnikom o ustrojstvu radnih mjesta Fakulteta.

(3) 
Djelokrug rada zavoda je:

· ustrojavanje i izvođenje nastavne, znanstvene i stručne djelatnosti,
· predlaže Fakultetskom vijeću nove studijske programe u znanstvenom području i znanstvenom polju iz kojih Fakultet izvodi nastavu,
· predlaže izmjene i dopune studijskog programa u sadržaju nastavnih predmeta (obveznih i izbornih) koje izvode ili sudjeluju u izvođenju nastave nastavnici i suradnici, koji su članovi zavoda,
· predlaže izvedbeni plan nastave iz nastavnih predmeta za stručne, preddiplomske, diplomske i poslijediplomske (doktorske i specijalističke) studije na kojima izvodi ili sudjeluje u izvođenju nastave,
· skrbi, prati i analizira ostvarivanje plana rada, analizira rezultate rada i poduzima mjere za unaprjeđivanje rada u okviru zavoda, 

· predlaže plan novih radnih mjesta u okviru zavoda,
· predlaže plan napredovanja nastavnika i suradnika zavoda,
· vodi brigu o usavršavanju svojih članova, posebice asistenta i znanstvenih novaka,
· predlaže usavršavanje svojih članova u zemlji i inozemstvu,
· izrađuje prijedlog nabave znanstvene i nastavne opreme,
· predlaže Fakultetskom vijeću imenovanje voditelja studentima preddiplomskih i diplomskih studija odnosno mentora studentima poslijediplomskih studija,
· predlaže znanstvene programe i projekte te razvojne i stručne projekte, 

· brine o pokrivenosti nastave, udžbenicima i priručnicima, 

· obavlja i druge poslove iz djelokruga svoga rada.
(4) Članovi zavoda su nastavnici, suradnici i znanstveni novaci koji izvode ili sudjeluju u dijelu izvođenja nastavnih predmeta u skladu sa studijskim programom i Izvedbenim planom nastave Fakulteta.

(5) U radu zavoda mogu sudjelovati bez prava glasa nastavnici, suradnici drugi stručnjaci koji su zaposleni izvan Fakulteta, a koji sudjeluju u izvođenju nastave u skladu sa studijskim programom i Izvedbenim planom nastave Fakulteta.

V.1. Predstojnik Zavoda

Članak 13.

(1) Predstojnik zavoda predstavlja i rukovodi radom zavoda.

(2) Predstojnika zavoda, na prijedlog dekana imenuje Fakultetsko vijeće javnim glasovanjem natpolovičnom većinom glasova svih članova Vijeća na vrijeme dvije godine. Ista osoba može biti ponovo imenovana za predstojnika zavoda.

(3) Za predstojnika zavoda može biti imenovan nastavnik Fakulteta u znanstveno-nastavnom zvanju docenta, izvanrednog ili redovitog profesora, koji su sklopili ugovor o radu na neodređeno vrijeme na Fakultetu.

Članak 14.

(1) 
Predstojnik zavoda ima sljedeća prava i obveze:

· predstavlja i zastupa zavod u okviru Fakulteta, a po ovlaštenju dekana i prema trećim osobama,
· ustrojava i koordinira znanstveni, nastavni i stručni rad zavoda,
· nadzire rad nastavnika zavoda i brine se o redovitosti izvođenja nastave u skladu s Izvedbenim planom nastave,
· daje prijedloge za unapređenje i osiguranje kvalitete nastave,

· predsjedava sjednicama zavoda,
· izvršava odluke Fakultetskog vijeća i dekana koje se odnose na zavod,
· brine o kadrovskoj politici u zavodu, razvoju zavoda te o znanstvenom i stručnom usavršavanju zaposlenika zavoda,

· brine o ekonomičnosti poslovanja zavoda i investicijama, održavanju opreme i stanju potrošnog materijala potrebnog za djelatnost zavoda u okviru raspoloživih sredstava zavoda,
· obavlja druge poslove u skladu s ovim Statutom i drugim općim aktima Fakulteta,

· obavlja druge poslove koje mu povjeri dekan, prodekani i Fakultetsko vijeće.
(2) 
Predstojnik zavoda na početku svog mandata imenuje zamjenika koji je ovlašten u slučaju njegove spriječenosti ili nenazočnosti obavljati sve poslove iz djelokruga njegova rada. 

(3) 
Predstojnik zavoda može biti razriješen dužnosti i prije isteka vremena na koji je izabran iz istih razloga kao dekan i prodekani u skladu sa ovim Statutom.

(4)
Odluku o pokretanju postupka za razrješenje predstojnika donosi dekan osobno ili na temelju pisanog zahtjeva najmanje trećine članova zavoda. Zahtjev mora sadržavati obrazložene razloge zbog kojih se traži razrješenje.

(5)
Prije donošenja odluke o pokretanju postupka za razrješenje, predstojniku se mora omogućiti da se izjasni o razlozima zbog kojih se traži njegovo razrješenje.

(6)
Odluku o razrješenju donosi Fakultetsko vijeće javnim glasovanjem natpolovičnom većinom glasova svih članova Fakultetskog vijeća.
(7) U slučaju razrješenja predstojnika zavoda, Fakultetsko vijeće će na istoj sjednici na prijedlog dekana imenovati novog predstojnika zavoda.

(8) U slučaju da se predstojnik zavoda ne imenuje, dekan Fakulteta će imenovati zamjenika predstojnika zavoda za vršitelja dužnosti predstojnika zavoda do imenovanja novog predstojnika zavoda, a najduže na vrijeme od šest mjeseci. 

Članak 15.

(1) 
Zavodi mogu su svom sastavu imati katedre i laboratorije.

(2) 
Katedre se osnivaju u pravilu za jedan ili više srodnih predmeta.

(3) 
Naziv katedri te način rada i odlučivanja katedri uređuju se Pravilnikom o ustrojstvu radnih mjesta Fakulteta. 

(4) 
Članovi katedre su nastavnici, suradnici i znanstvenici koji izvode nastavu, odnosno sudjeluju u izvođenju nastave iz istog, odnosno srodnih predmeta.

(5) 
Predsjednik katedre predstavlja katedru te rukovodi njezinim radom.

(6) 
Predsjednika katedre biraju i razrješuju članovi katedre između sebe i to javnim glasovanjem natpolovičnom većinom glasova svih  članova katedre.

(7) 
Predsjednik katedre bira se na dvije godine. Ista osoba može biti ponovno izabrana za predsjednika.

(8) 
Predsjednik katedre može biti razriješen dužnosti  i prije isteka vremena na koji je izabran iz istih razloga kao dekan i prodekani u skladu sa ovim Statutom.

(9) 
Odluku o pokretanju postupka za razrješenje predsjednika donosi katedra na temelju pisanog zahtjeva najmanje polovice članova katedre. Zahtjev mora sadržavati obrazložene razloge zbog kojih se traži razrješenje. U slučaju da predsjednik katedre na sazove sjednicu katedre u roku od trideset (30) dana od dana primitka pisanog zahtjeva članova katedre za razrješenje, sjednicu katedre sazvat će predstojnik zavoda.

(10)
Prije donošenja odluke o pokretanju postupka za razrješenje, predsjedniku se mora omogućiti da se izjasni o razlozima zbog kojih se traži njegovo razrješenje.

(11)
Odluku o razrješenju donose članovi  katedre javnim glasovanjem natpolovičnom većinom glasova svih članova katedre.

(12)
U slučaju razrješenja predsjednika Katedre, članovi katedre će na istoj sjednici izabrati novog predsjednika katedre.

(13) U slučaju da se predsjednik katedre ne izabere do isteka mandata postojećem predsjedniku katedre, Dekan Fakulteta imenovat će za vršitelja dužnosti predsjednika katedre osobu koja ispunjava propisane uvjete za vrijeme tekuće akademske godine.

Članak 16.

Samostalna katedra je ustrojbena jedinica Fakulteta koja pokriva jedan ili više znanstvenih polja ili struka.

Članak 17.

(1) 
Laboratoriji su u pravilu ustrojbene jedinice zavoda i osnivaju za izvođenje znanstvenih i stručnih istraživanja i projekata te obavljanja praktičnog dijela nastave.

(2) 
Rad laboratorija organizira i vodi voditelj laboratorija.

(3) 
Voditelja laboratorija imenuju članovi zavoda na prijedlog predstojnika zavoda.

(4) 
Za voditelja laboratorija može biti imenovan suradnik u stručnom zvanju stručnog suradnika, višeg stručnog suradnika ili stručnog savjetnika.

(5) 
Voditelj laboratorija imenuje se na vrijeme od dvije godine. Ista osoba može biti ponovno izabrana za voditelja.

(6) 
Voditelj laboratorija odgovara za svoj rad predstojniku zavoda.

V.2. Tajništvo

Članak 18.

(1) 
Tajništvo je ustrojbena jedinica za obavljanje pravnih, stručno-administrativnih, financijsko-računovodstvenih, poslova unaprjeđenja i osiguranja kvalitete, poslova vezani za studentska pitanja, tehničkih i pomoćnih poslova na Fakultetu te druge poslove vezane za uspješan rad Fakulteta utvrđene ovim Statutom i drugim općim aktima.

(2) 
Sve poslove iz stavka 1. ovog članka Tajništvo obavlja za cijeli Fakultet, osim ako su ti poslovi u redovnoj djelatnosti drugih ustrojbenih jedinica Fakulteta utvrđenih ovim Statutom i drugim općim aktima Fakulteta.  

(3) 
Tajništvo ima niže ustrojbene jedinice u svom sastavu.

(4) 
Radom Tajništva rukovodi Tajnik Fakulteta.

V.3. Knjižnica

Članak 19.

(1)
Knjižnica je ustrojbena jedinica Fakulteta za obavljanje knjižnično-informacijske zadaće i poslova vezanih za nastavne, znanstveno-istraživačke i stručne potrebe Fakulteta.

(2) 
Fakultetski knjižnični sustav sa svojim knjižnično-informacijskim uslugama dio je sveučilišnog knjižničnog sustava.

(3) 
Knjižnica predstavlja i njenim radom rukovodi voditelj Knjižnice.

(4) Voditelja Knjižnice imenuje dekan Fakulteta na vrijeme od dvije godine. Ista osoba može biti ponovo imenovana za voditelja knjižnice.

(5) 
Za voditelja knjižnice može biti imenovana osoba koja ispunjava uvjete u skladu sa Zakonom o knjižnicama i Pravilnikom o ustrojstvu radnih mjesta Fakulteta.

Članak 20.

(1) 
Fakultetsko vijeće svojom odlukom utvrđuje ustrojstvo Fakulteta, sukladno Odluci Senata Sveučilišta o sastavu ustrojbenih jedinica na znanstveno-nastavnim sastavnicama. 

(2) 
Popis i opis poslova ustrojbenih jedinica Fakulteta, te opis radnih mjesta i uvjeta koje trebaju ispunjavati zaposlenici na tim radnim mjestima, propisuje se Pravilnikom o ustrojstvu radnih mjesta.

(3) 
Pravilnik o ustrojstvu radnih mjesta na prijedlog Fakultetskog vijeća donosi dekan Fakulteta uz suglasnost Senata. 

V.4. Zaklade
Članak 21.

(1) 
Fakultet može imati zaklade.

(2) 
Zaklade se osnivaju kad pojedine fizičke ili pravne osobe oporukom, darovanjem ili drugim pravnim aktom, bez naplate namijene određenu imovinu da se osiguraju materijalna sredstva za ostvarivanje općih ili određenih ciljeva Fakulteta.
Članak 22.

(1) 
Fakultetske zaklade osniva dekan uz suglasnost Fakultetskog vijeća.

(2) 
Zaklade imaju svoja pravila koja sadrže odredbe o upravljanju zakladom i načinu korištenja prihoda iz zakladne imovine.

(3) 
Pravila zaklade donosi tijelo koje upravlja zakladom. Pravila fakultetske zaklade potvrđuje Fakultetsko vijeće.

(4) 
Fakultetske zaklade osnivaju se i djeluju prema odredbama Statuta Sveučilišta, ukoliko nisu u suprotnosti sa Zakonom.

V.5. Udruge 

Članak 23.

(1) 
U skladu s posebnim propisima na Fakultetu mogu se osnivati udruge: znanstvene, stručne, kulturne, športske, studentske, kao i druge studentske organizacije.

(2) 
Udruge imaju svojstvo pravne osobe i sudjeluju u pravnom prometu pod nazivom Sveučilišta, Fakulteta i svojim nazivom.

(3) 
Unutarnji ustroj udruge, tijela i ovlasti te ostala pitanja uređuju se statutom udruge.

(4) 
Udruge se upisuju u registar udruga pri nadležnom tijelu uprave.

(5) 
Sveučilište vodi registar studentskih udruga i studentskih organizacija koje djeluju na Fakultetu u skladu s posebnim Pravilnikom.

VI. TIJELA FAKULTETA

Članak 24.

Tijela Fakulteta jesu: Dekan i Fakultetsko vijeće.

VI.1. Dekan Fakulteta

Članak 25.

(1) 
Dekan predstavlja i zastupa Fakultet, njegov je čelnik i voditelj i ima sva prava i obveze sukladno Statutu Sveučilišta i ovom Statutu.

(2) 
Dekan je odgovoran za zakonitost, provedbu statuta i odluka sveučilišnih tijela na Fakultetu.

(3) 
Dekan:

· ustrojava rad i poslovanje Fakulteta,
· donosi Pravilnik o ustrojstvu radnih mjesta na prijedlog Fakultetskog vijeća uz suglasnost Senata,
· donosi poslovne odluke u skladu s propisima,
· priprema, saziva, predlaže dnevni red, predsjedava i vodi sjednice Fakultetskog vijeća 

· predlaže Fakultetskom vijeću Statut fakulteta,
· predlaže Fakultetskom vijeću predloženike za prodekane,
· predlaže Fakultetskom vijeću imenovanje predstojnika zavoda, 

· imenuje vršitelja dužnosti predstojnika zavoda, 

· bira tajnika Fakulteta,
· odlučuje o izboru zaposlenika i zasnivanju radnog odnosa u Tajništvu Fakulteta i Knjižnici,  

· predlaže Fakultetskom vijeću mjere za unaprjeđenje rada Fakulteta,
· predlaže Sveučilištu proračun Fakulteta,
· provodi odluke Fakultetskog vijeća te Senata i drugih sveučilišnih tijela koje se odnose na Fakultet,
· imenuje stalna i privremena povjerenstva za obavljanje poslova iz svog djelokruga ,
· imenuje povjerenstvo i određuje vrijeme polaganja ispita po žalbi studenta, 

· potpisuje diplome i druge javne isprave koje izdaje Fakultet,
· odlučuje o ulaganjima i nabavci vrednije opreme na Fakultetu u skladu sa Statutom 

· potpisuje ugovore koje sklapa Fakultet,
· donosi odluke o radnom vremenu i preraspodjeli radnog vremena, 

· donosi odluku o prekovremenom radu,
· donosi o odluke o nagradama i priznanjima zaposlenika Fakulteta,
· utvrđuje raspored korištenja godišnjih odmora,
· donosi odluke o naknadama štete,
· donosi odluku o međufakultetskoj suradnji u zemlji i inozemstvu, 

· dodjeljuje dekanske nagrade studentima,
· odobrava plaćeni i neplaćeni dopust u skladu sa Statutom Sveučilišta, ovim Statutom, Zakonom o radu i drugim općim aktima Fakulteta,
· odlučuje o prestanku ugovora o radu zaposlenika Fakulteta u skladu  sa Zakonom o znanstvenoj djelatnosti i visokom obrazovanju, Zakonom o radu i Kolektivnom ugovorom za znanosti i visoko obrazovanje,

· odlučuje o žalbi pristupnika na natječaj za stručno administrativno i tehničko osoblje,  

· donosi druge opće akte u skladu sa Statutom,
· obavlja i druge poslove utvrđene Zakonom, ovim Statutom, Statutom Sveučilišta i drugim općim aktima Fakulteta.

 (4)
Dekan ima pravo poduzimati sve pravne radnje u ime i za račun Fakulteta do iznosa od 500.000,00 kn.

(5) 
Za pravne radnje iznad iznosa od 500.000,00 kn dekanu je potrebna suglasnost Senata.
(6) 
Dekan je za svoj rad odgovoran Rektoru, Senatu i Fakultetskom vijeću. 

(7) 
Dekan najmanje jednom godišnje podnosi Fakultetskom vijeću i Senatu izvješće o svom radu i poslovanju Fakulteta.

(8)
Znak dekanske časti je dekanski lanac.

VI.1.1. Izbor dekana

Članak 26.

(1) 
Za dekana može biti izabran nastavnik Fakulteta u znanstveno-nastavnom zvanju izvanrednog ili redovitog profesora, koji ima ugovor o radu na Fakultetu.
(2) 
Dekan se bira na vrijeme od četiri godine, a ista osoba može biti izabrana za dekana najviše dva puta uzastopce.

(3) Odluku o pokretanju postupka izbora dekana donosi Fakultetsko vijeće. Pokretanje postupka izbora dekana mora započeti najkasnije 6 mjeseci prije isteka mandata dekana odnosno 1. travnja, a završiti najkasnije do 1. lipnja. 

(4) 
U slučaju ponavljanja postupka izbora dekana, izbor se mora završiti najkasnije 15 dana prije nego bi izabranom dekanu trebao započeti mandat.

(5)
Izbor dekana potvrđuje Senat Sveučilišta.

VI.1.2. Postupak kandidiranja i prikupljanja prijedloga za izbor dekana

Članak 27.

(1) 
Fakultetsko vijeće donosi odluku o provedbi postupka prikupljanja prijedloga kandidata za izbor dekana. Postupak prikupljanja prijedloga kandidata za izbor dekana provodi Povjerenstvo za prikupljanje prijedloga kandidata za izbor dekana (u daljnjem tekstu: Povjerenstvo) koje imenuje Fakultetsko vijeće.

(2) 
Povjerenstvo ima tri člana koje bira i imenuje Fakultetsko vijeće između svojih članova.
(3) 
U odluci Fakultetskog vijeća o provedbi postupka prijedloga kandidata za izbor dekana utvrđuju se rokovi za provedbu postupka kandidiranja i prikupljanja prijedloga za izbor dekana.

(4) 
Postupak kandidiranja i prikupljanja prijedloga kandidata za izbor dekana ne može biti kraći od 30 dana.

(1) Postupak kandidiranja za izbor dekana provodi se na način da kandidate za izbor dekana predlažu  zavodi Fakulteta.

(2)
Zavodi su obvezni temelju odluke Fakultetskog vijeća o provedbi postupka prikupljanja prijedloga kandidata za izbor dekana u utvrđenom roku predložiti Povjerenstvu kandidate za izbor dekana u znanstveno-nastavnom zvanju izvanrednog ili redovitog profesora.
(3) 
Uz prijedloge kandidata za izbor dekana pristupnici za izbor dekana dužni su priložiti Povjerenstvu sljedeću dokumentaciju:

· životopis kandidata

· opis znanstvenog i stručnog rada

· program rada za četverogodišnje mandatno razdoblje

· izjavu kandidata o prihvaćanju kandidature. 

Članak 28.

(1) 
Povjerenstvo, nakon isteka roka za prikupljanje prijedloga kandidata za izbor dekana, izvješćuje dekana o prikupljenim prijedlozima kandidata za izbor dekana.

(2) 
Dekan je dužan sazvati sjednicu Fakultetskog vijeća najkasnije u roku od 15 dana od dana primitka prijedloga Povjerenstva o prikupljenim prijedlozima za izbor dekana.

(3) 
Povjerenstvo za prikupljanje prijedloga kandidata za izbor dekana podnosi Fakultetskom vijeću izvješće o prikupljenim prijedlozima za izbor dekana.

(4) 
Izvješće Povjerenstva o kandidatima za izbor dekana, te životopisi kandidata, opis znanstvenog i stručnog rada i programi rada kandidata za izbor dekana dostavljaju se svim članovima Fakultetskog vijeća s pozivom za sjednicu Fakultetskog vijeća, i to najkasnije 7 dana prije dana održavanja sjednice. 

(5) 
Fakultetsko vijeće na sjednici na kojoj se bira dekan među svojim članovima bira Izborno povjerenstvo od tri člana koje provodi postupak za izbor dekana tajnim glasovanjem.

Članak 29.

(1) 
Dekana bira Fakultetsko vijeće tajnim glasovanjem i to osobnim glasovanjem članova Fakultetskog vijeća na Izbornoj sjednici. 

(2) 
Za dekana je izabran pristupnik koji je dobio natpolovičnu većinu glasova svih članova Fakultetskog vijeća.

(3) 
U slučaju da se u prvom izbornom krugu postupak izbora dekana provodi samo za jednog pristupnika, ukoliko ne dobije natpolovičnu većinu glasova svih članova Fakultetskog vijeća ne ulazi se u drugi izborni krug glasovanja, već se ponavlja postupak kandidiranja i izbora dekana. Na istoj sjednici, Fakultetsko vijeće će utvrdit rokove postupka kandidiranja i izbora dekana.

(4) 
Ako se u prvom izbornom krugu dekan bira između dva pristupnika, a niti jedan od njih nije dobio natpolovičnu većinu glasova svih članova Fakultetskog vijeća, u drugi izborni krug ulazi pristupnik koji je dobio veći broj glasova.

(5) 
Ako su u prvom izbornom krugu bira između dva pristupnika i oba pristupnika dobiju isti broj glasova, postupak kandidiranja i izbora dekana se ponavlja. Na istoj sjednici, Fakultetsko vijeće će utvrdit rokove postupka kandidiranja i izbora dekana.

(6) 
Ako se u prvom izbornom krugu dekan bira između trojice ili više pristupnika, a niti jedan od njih ne dobije natpolovičnu većinu glasova, u drugi izborni krug ulaze dva pristupnika koja su dobila najveći broj glasova.

(7) 
Ako nakon prvog izbornog kruga jedan od pristupnika dobije veći broj glasova, ali ne i natpolovičnu većinu glasova svih članova Fakultetskog vijeća, a preostala dva ili više pristupnika dobiju jednaki broj glasova, provodi se međuglasovanje (ili dodatno glasovanje) među onim pristupnicima koji imaju jednak broj glasova. Nakon provedenog međuglasovanja u drugi izborni krug ulazi pristupnik s većim brojem glasova uz pristupnika koji je u prvom izbornom krugu dobio najveći broj glasova.

(8) 
Ako ni u drugom izbornom krugu  nijedan od pristupnika ne dobije natpolovičnu većinu glasova svih članova Fakultetskog vijeća, postupak kandidiranja i izbora dekana se ponavlja. Na istoj sjednici, Fakultetsko vijeće će utvrdit rokove postupka kandidiranja i izbora dekana.

(9) 
U slučaju da Fakultetsko vijeće i u ponovljenom postupku kandidiranja i izbora dekana do 15. rujna ne izabere dekana, na istoj sjednici imenuju v.d. dekana do izbora novog dekana, a najduže na vrijeme od godinu dana.

(10) 
Za vršitelja dužnosti dekana ne mogu biti imenovani pristupnici koji su bili u postupku izbora dekana. Fakultetsko vijeće između svojih članova u znanstveno-nastavnom zvanju izvanrednog ili redovitog profesora imenuje v.d. dekana. 

(11) 
O imenovanju v.d. dekana odlučuje Fakultetsko vijeće javnim glasovanjem, natpolovičnom većinom glasova svih članova Fakultetskog vijeća.

(12) 
U slučaju da Fakultetsko vijeće ne izabere dekana i na istoj sjednici ne imenuje v.d. dekana, Senat će najkasnije u roku od  15 dana od dana primitka obavijesti Vijeća, imenovati v.d. dekana do izbora novog dekana, a najduže na vrijeme od godinu dana. 

(13) 
O imenovanju v.d. dekana odlučuje Senat javnim glasovanjem, natpolovičnom većinom glasova svih članova Senata.

VI.1.3. Spriječenost dekana u obavljanju dužnosti

Članak 30.
(1) 
U slučaju spriječenosti dekana da obavlja svoje dužnosti (odsutnost, bolest i sl.) zamjenjuje ga prodekan za nastavu.

(2) 
Prodekan za nastavu koji zamjenjuje dekana ima sve ovlasti i obavlja sve poslove dekana predviđene Zakonom, Statutom Sveučilišta i Statutom Fakulteta, a javne isprave i ostale akte potpisuje uz oznaku "u.z.".

(3) 
U slučaju spriječenosti dekana dulje od šest mjeseci, stručno vijeće će donijeti odluku o razrješenju dekana i pokrenuti postupak izbora novog dekana.

VI.1.4. Razrješenje dekana 

Članak 31.

 (1)
Dekan može biti razriješen dužnosti prije isteka vremena na koje je izabran ako:

- 
sam zatraži razrješenje,

- 
trajno izgubi sposobnost obavljanja dužnosti,
- 
nastanu takvi razlozi koji po posebnim propisima ili propisima kojima se uređuju radni odnosi dovedu do prestanka njegova ugovora o radu,
- 
spriječenost u obavljanju svoje dužnosti dulje od šest mjeseci, 

- 
zlouporabi svoj položaj ili prekorači njegove ovlasti,
- 
svojim ponašanjem teško povrijedi ugled dužnosti koju obnaša.

(2) 
Prijedlog za razrješenje dekana može podnijeti rektor, Senat ili 1/3 članova Fakultetskog vijeća.

(3) 
Postupak razrješenja dekana započinje odlukom o pokretanju postupka koju donosi Fakultetsko vijeće natpolovičnom većinom ukupnog broja članova Fakultetskog vijeća.

(4) 
Postupak provodi i odlučuje o razrješenju dekana tajnim glasovanjem Fakultetsko vijeće natpolovičnom većinom ukupnog broja članova Fakultetskog vijeća u roku od dva mjeseca od početka postupka.

(5) 
U slučaju razrješenja dekana Fakultetsko vijeće javnim glasovanjem imenuje vršitelja dužnosti dekana najduže na vrijeme od jedne godine.

(6)
U slučaju da Fakultetsko vijeće nakon provedenog postupka razrješenja dekana ne imenuje vršitelja dužnosti dekana Senat će najkasnije u roku od 15 dana od dana primitka obavijesti Fakultetskog vijeća, imenovati v.d. dekana do izbora novog dekana, a najduže na vrijeme od godinu dana.
(7)
U slučaju razrješenja dekana, Fakultetsko vijeće imenovat će  javnim glasovanje prodekane koji su u mandatu razriješenog dekana za vršitelje dužnosti prodekana najduže na vrijeme od jedne godine. 

VI.1.5. Suspenzija dekana 

Članak 32.

Rektor može privremeno, najviše do šest mjeseci, suspendirati dekana, i to zbog opetovane neprovedbe odluke tijela Sveučilišta na Fakultetu, što ima za posljedicu neostvarivanje jedinstvenog i usklađenog djelovanja svih sastavnica Sveučilišta, a osobito fakulteta u skladu sa strateškim i razvojnim odlukama tijela Sveučilišta o akademskim pitanjima, financijskom poslovanju, pravnom prometu, investicijama, razvojnim planovima te o nastupu prema vanjskim partnerima.

Članak 33.

U slučaju donošenja odluke o suspenziji dekana iz razloga predviđenog u prethodnom članku ovog Statuta, rektor istovremeno donosi odluku o postavljanju vršitelja dužnosti dekana na način i u postupku utvrđenom člankom 91. Statuta Sveučilišta.

VI.2. Prodekani

Članak 34.

Dekanu u radu pomažu prodekani i tajnik.
Članak 35.

(1) 
Fakultet ima tri (3) prodekana:

· prodekana za nastavu, 

· prodekana za znanost i

· prodekana za razvoj i suradnju s gospodarstvom.

(2) 
Prodekani su za svoj rad odgovorni Fakultetskom vijeću i dekanu.

VI.2.1. Izbor prodekana

Članak 36.

(1) 
Predloženike za prodekane predlaže dekan, a bira ih Fakultetsko vijeće.

(2) 
Prodekani se biraju nakon završenog postupka za izbor dekana.

(3) 
Za prodekana može biti izabran nastavnik Fakulteta u znanstveno-nastavnom zvanju docenta, izvanrednog ili redovitog profesora koji ima ugovor o radu na Fakultetu.

(4)
Za prodekane su izabrani predloženici dekana koji javnim glasovanjem dobiju natpolovičnu većinu glasova svih članova Fakultetskog vijeća.

(5) 
U slučaju da predloženici za prodekane ne dobiju potreban broj glasova, dekan će za sljedeću sjednicu Fakultetskog vijeća predložiti nove predloženike.

Članak 37.

Mandat prodekana jednak je mandatu dekana na čiji je prijedlog izabran.

VI.2.2. Razrješenje prodekana

Članak 38.

(1) Prodekan može biti razriješen dužnosti i prijeka isteka mandata na koji je izabran iz istih razloga iz kojih može biti razriješen i dekan u skladu s ovim Statutom.

(2) Prijedlog za razrješenje prodekana podnosi dekan.

(3) Prodekan je razriješen dužnosti, ako se o prijedlogu dekana za razrješenje javnim glasovanjem izjasni natpolovična većina svih članova Fakultetskog vijeća.

(4) Fakultetsko vijeće istovremeno s donošenjem odluke o razrješenju prodekana bira novog prodekana na prijedlog dekana.

Članak 39.

(1) 
Prodekan za nastavu:

-
saziva i predsjedava sjednicama Povjerenstva za nastavu,
-
saziva i predsjedava sjednicama Povjerenstva za promidžbu Fakulteta,
· koordinira nastavni rad na Fakultetu, uz suradnju predstojnika zavoda i predsjednika samostalne katedre,
· predlaže dekanu, uz suradnju predstojnika zavoda, raspisivanje natječaja za izbor i prijam nastavnika i suradnika u nastavi,
· izrađuje u suradnji s predstojnicima zavoda  Izvedbeni plan nastave i plan ispitnih rokova, te vrši nadzor nad izvršenjem istih na sveučilišnim i stručnim studijima,


· predlaže dekanu nastavna zaduženja za nastavnike i suradnike te vanjske suradnike, uz suradnju predstojnika zavoda,
· skrbi o izvedbi studijskog programa i izvedbenog plana sveučilišnih i stručnih studija i predlaže mjere za njihovo unapređivanje i poboljšanje,
· predlaže Fakultetskom vijeću demonstratore, na prijedlog predstojnika zavoda i samostalnih katedri,
· obavlja i druge zadaće po nalogu dekana.

(2) 
Prodekan za znanost:

-
saziva i predsjedava sjednicama Povjerenstva za znanstvenoistraživački rad,
-
saziva i predsjedava sjednicama Povjerenstva za poslijediplomske studije i doktorate,
-
saziva i predsjedava sjednicama Povjerenstva za provjeru ispunjavanja uvjeta za izbore u zvanja,
-
koordinira izradu plana istraživačke djelatnosti Fakulteta, uz suradnju predstojnika zavoda,
· koordinira međunarodnu suradnju Fakulteta,
· predlaže dekanu plan sudjelovanja znanstvenika i istraživača Fakulteta na domaćim i međunarodnim skupovima,
· skrbi o znanstvenom i istraživačkom radu znanstvenih novaka i suradnika, te njihovom napredovanju,
· predlaže dekanu nabavku opreme potrebne za znanstvenoistraživačku djelatnost Fakulteta,
· nadzire izradbu financiranih znanstvenih projekata Fakulteta,
· obavlja i druge zadaće po nalogu dekana.

(3) 
Prodekan za razvoj i suradnju s gospodarstvom:

-
predlaže dekanu program razvoja Fakulteta,
· koordinira razvojno-istraživačku i visokostručnu djelatnost Fakulteta, uz suradnju predstojnika zavoda,
· ustrojava i skrbi o vođenju evidencija o ponudama, sklopljenim ugovorima i tijeku izvršavanja preuzetih obveza Fakulteta, u visokostručnoj djelatnosti,
· izrađuje plan i kontrolira provedbu stručne prakse studenata i uključivanje studenata u razvojno-istraživačke i visokostručne projekte,
· obavlja i druge zadaće po nalogu dekana.

VI.3. Tajnik Fakulteta
Članak 40.

(1) 
Tajnik je voditelj Tajništva Fakulteta i odgovoran je za izvršenje organizacijskih, stručno-administrativnih, pravnih, tehničkih i drugih općih poslova na Fakultetu.

(2) 
Tajnik Fakulteta obavlja pravne i upravne poslove, tumači zakon i druge propise, obavlja ostale poslove utvrđene Statutom, Zakonom, drugim propisima i općim aktima Fakulteta.
(3) 
Tajnika bira Dekan Fakulteta na temelju javnog natječaja.

(4) 
Za tajnika može biti izabrana osoba koja ima završen pravni fakultet i pet godina radnog iskustva u struci.

(5) 
Tajnik Fakulteta odgovara za svoj rad Dekanu Fakulteta.

VI.4. Stručni kolegij

Članak 41.

(1)
Stručni kolegij je savjetodavno tijelo dekana koje čine prodekani i tajnik. Stručni kolegij saziva dekan prema potrebi, a radi:

- koordiniranja i praćenja cjelokupne aktivnosti Fakulteta,

- unapređivanja rada stručnih službi Fakulteta,

- usklađenja svih poslovnih aktivnosti Fakulteta.

(2) 
Stručni kolegij dekan može i proširiti odgovarajućim čelnicima nižih ustrojbenih jedinica Fakulteta.

VI.5. Fakultetsko vijeće
Članak 42.

Stručno vijeće Fakulteta je Fakultetsko vijeće.

VI.5.1. Sastav Fakultetskog vijeća

Članak 43.

Fakultetsko vijeće čine svi redoviti profesori, izvanredni profesori i docenti, dva (2) predstavnika nastavnika izabranih u nastavna zvanja i dva (2) predstavnika suradnika izabranih u suradnička zvanja koji imaju Ugovor o radu na Fakultetu, te predstavnici studenata.
Članak 44.

(1)
Nastavnici i suradnici izabrani u nastavna i suradnička zvanja biraju svoje predstavnike u Fakultetsko vijeća javnim glasovanjem na Izbornoj sjednici svih nastavnika i suradnika Fakulteta na kojoj se predlažu predloženici i vrši izbor predstavnika nastavnika i suradnika u Fakultetsko vijeće.

(2) 
Izbornu sjednicu za izbor predstavnika nastavnika i suradnika u Fakultetsko vijeće saziva Prodekan za nastavu.

(3) 
Za člana Fakultetskog vijeća izabrani su predstavnici nastavnika i suradnika koji su na Izbornoj sjednici javnim glasovanjem dobili najveći broj glasova. 

(4) 
Ukoliko se na Izbornoj sjednici ne izaberu predstavnici nastavnika i suradnika u skladu sa utvrđenim brojem predstavnika u stavku 1. ovog članka, postupak izbora se ponavlja najkasnije u roku od petnaest dana od odana održavanja Izborne sjednice za izbor predstavnika nastavnika i suradnika u Fakultetsko vijeće.

(4)
Mandat predstavnika nastavnika i suradnika u Fakultetskom vijeću traje četiri godine. 

(5) 
Predstavnik nastavnika i suradnika u Fakultetskom vijeću može biti razriješen dužnosti člana Fakultetskog vijeća i prije isteka mandata na koji je izabran. Razrješenje predstavnika obavlja se na isti način i po istom postupku kao i izbor. 

(6)
Studentski zbor Fakulteta bira 4 predstavnika studenata u Fakultetsko vijeće, sukladno Statutu i općim aktima Studentskog zbora Fakulteta.
(7)
Mandat izabranih predstavnika studenata u Fakultetskom vijeću traje dvije godine.
(8)
Dekan i prodekani članovi su Fakultetskog vijeća po položaju.
(9)
Tajnik sudjeluje u radu Fakultetskog vijeća, bez prava glasa.
VI.5.2. Djelokrug rada Fakultetskog vijeća

Članak 45.

(1) 
Fakultetsko vijeće sukladno Zakonu i ovom Statutu:

· donosi odluke o akademskim, znanstvenim i stručnim pitanjima,
· bira i razrješuje dekana i prodekane,

· donosi Statut Fakulteta i druge opće akte na prijedlog dekana,

· donosi Statut Studentskog zbora na prijedlog Studentskog zbora Fakulteta,
· pokreće i provodi dio postupka izbora u znanstvena zvanja,

· pokreće i provodi postupak izbora u znanstveno-nastavna, nastavna, suradnička i stručna zvanja i odgovarajuća radna mjesta, 

· odlučuje o žalbi pristupnika natječaja za izbor u znanstveno-nastavna, nastavna, suradnička i stručna zvanja, 

· ustrojava poslijediplomski doktorski studij, 

· organizira poslijediplomski specijalistički studij,

· utvrđuje ustrojstvo Fakulteta,
· donosi odluku o ustrojavanju novih ustrojbenih jedinica Fakulteta,
· imenuje i razrješava predstojnike zavoda,
· predlaže dekanu Pravilnik o ustrojstvu radnih mjesta,
· predlaže Senatu studijske programe ili izmjene i dopune studijskih programa,
· donosi Izvedbeni plan nastave prije početka nove akademske godine,
· vodi brigu i predlaže mjere za unaprjeđenje i osiguranje kvalitete studija i znanstveno-nastavnog rada,
· donosi plan financiranja studentskih aktivnosti na prijedlog Studentskog zbora Fakulteta,
· imenuje voditelje studenata preddiplomskih i diplomskih studija,
· imenuje mentore studentima poslijediplomskih doktorskih i specijalističkih studija,
· bira demonstratore na prijedlog predmetnog nastavnika,
· imenuje povjerenstva na poslijediplomskom studiju (doktorskom i specijalističkom),
· prihvaća godišnje izvješće dekana,
· donosi godišnju ocjenu o radu asistenata i znanstvenih novaka na prijedlog mentora,
· donosi Poslovnik o radu Fakultetskoga vijeća,
· obavlja druge poslove utvrđene Statutom Sveučilišta, Statutom Fakulteta ili drugim općim aktom.

(2)
Fakultetsko vijeće obavlja poslove iz svoga djelokruga na sjednicama. Fakultetsko vijeće može odlučivati ako je na sjednicama nazočno više od polovice ukupnog broja njegovih članova.

(3) 
Fakultetsko vijeće donosi odluke natpolovičnom većinom glasova nazočnih članova, izuzevši slučajeve u kojima Zakon, Statut Sveučilišta, Statut Fakulteta ili drugi opći akt određuju drugačije.
(4)
Fakultetsko vijeće natpolovičnom većinom glasova svih članova Fakultetskog vijeća donosi Statut, njegove izmjene i dopune i prijedlog Studijskog programa te njegove izmjene i dopune. 

 (5)
Dekan može na sjednicu Fakultetskog vijeća na kojoj se raspravlja o pitanjima od zajedničkog interesa za djelovanje i razvoj Fakulteta (ustrojstvo Fakulteta, organizacija nastave, utvrđivanja prijedloga studijskog programa, izmjena i dopuna studijskog programa, izvedbenog plana nastave, utvrđivanje plana razvoja znanstveno-istraživačke djelatnosti i sl.) pozvati sve nastavnike i suradnike Fakulteta da sudjeluju u radu Fakultetskog vijeća.

(6)
Rad Fakultetskog vijeća i način donošenja odluka pobliže se određuje Poslovnikom Fakultetskog vijeća u skladu s ovim Statutom i Statutom Sveučilišta ili drugim općim aktom.

(7)
Predstavnici studenata sudjeluju u radu Fakultetskog vijeća na način utvrđen Zakonom i Statutom Fakulteta ili drugim općim aktom.

(8)
Fakultetsko vijeće može ovlastiti druga stručna tijela Fakulteta za obavljanje pojedinih poslova iz svoga djelokruga.

Članak 46.

Prigodom odlučivanja u Fakultetskom vijeću, studentski predstavnici imaju pravo suspenzivnog veta na pitanja od posebnog interesa za studente: promjenu sustava studija, osiguranja kvalitete studija, predlaganja studijskih programa, utvrđivanja izvedbe i planova nastave i studentski standard. Studentski predstavnici mogu upotrijebiti suspenzivni veto kada to zatraži natpolovična većina svih studentskih predstavnika u Fakultetskom vijeću. Nakon suspenzivnog veta Fakultetsko vijeće ponovno raspravlja o navedenom pitanju najranije u roku od 8 dana. U ponovljenom odlučivanju odluka se donosi natpolovičnom većinom svih članova Fakultetskog vijeća, bez prava upotrebe suspenzivnog veta.

VI.5.3. Stalna i povremena tijela Fakultetskog vijeća

Članak 47.

(1) 
Fakultetsko vijeće može imenovati stalna i povremena povjerenstva u skladu s ovim Statutom, Statutom Sveučilišta ili drugim općim aktom.

(2) 
Fakultetsko vijeće ima ova stalna povjerenstva:

· Povjerenstvo za poslijediplomske studije i doktorate,
· Povjerenstvo za nastavu,
· Povjerenstvo za završne i diplomske ispite,
· Povjerenstvo za znanstvenoistraživački rad i suradnju s gospodarstvom,
· Povjerenstvo za provjeru ispunjavanja uvjeta za izbore u zvanja,
· Povjerenstvo za udžbenike i publikacije,
· Povjerenstvo za promidžbu Fakulteta,
· Etičko povjerenstvo.

Članak 48.

(1) 
Povjerenstva imaju najmanje tri člana. 
(2) 
Članove i predsjednika povjerenstva imenuje Fakultetsko vijeće, na prijedlog dekana.
(3) 
Mandat članova traje dvije akademske godine i ista osoba može biti ponovno imenovana za člana.

(4)
Rad povjerenstava uređuje se Statutom i posebnim općim aktom, koje donosi Fakultetsko vijeće.

V.5.3.1. Etičko povjerenstvo Fakulteta

Članak 49.

(1) 
Na Fakultetu se u skladu sa Statutom Sveučilišta ustrojava Etičko povjerenstvo, kao stalno tijelo Fakulteta.

(2) 
Etičko povjerenstvo ima pet (5) članova koje imenuje i razrješava Fakultetsko vijeće.

(3) 
Dva člana predlaže dekan iz reda nastavnika u znanstveno-nastavnom zvanju, jednog (1) člana iz reda asistenata, jednog (1) člana iz reda ostalih zaposlenika i jednog (1) člana predlaže Studentski zbor Fakulteta.

(4) 
Članovi Etičkog povjerenstva imenuju se na vrijeme od dvije godine. Iste osobe mogu ponovo biti imenovane za članove Etičkog povjerenstva.   

Članak 50.

Djelokrug rada Etičkog povjerenstva:

· prati provedbu Etičkog kodeksa Sveučilišta na Fakultetu i provodi postupak utvrđivanja povrede Etičkog kodeksa na Fakultetu.

· pokreće postupak kršenja Etičkog kodeksa Sveučilišta na vlastitu inicijativu ili na inicijativu nastavnika, zaposlenika, studenata ili drugih osoba koje smatraju da je u pojedinačnom slučaju došlo do kršenja Etičkog kodeksa Sveučilišta na Fakultetu.

· u slučaju težih povreda Etičkog kodeksa Etičko povjerenstvo podnosi prijavu dekanu Fakulteta s prijedlogom za pokretanje stegovnog postupka.

· priprema godišnja izvješća o svom radu, provedenim postupcima utvrđivanja povrede Etičkog kodeksa i dostavlja ih dekanu Fakulteta i Fakultetskom vijeću.

Članak 51.

(1) 
Etičko povjerenstvo Fakulteta u obavljanju poslova iz svog djelokruga rada i postupku  utvrđivanja povreda Etičkog kodeksa Sveučilišta postupat će u skladu s Etičkim kodeksom Sveučilišta.  

(2) 
Etičko povjerenstvo može u obavljanju poslova iz svojega djelokruga zatražiti stručnu pomoć odgovarajućih znanstvenih i stručnih osoba i institucija.

(3) 
Etičko povjerenstvo u postupku utvrđivanja povreda Etičkog kodeksa Sveučilišta mora poštovati načelo tajnosti i štitit dostojanstvo osobe u postupku.

(4)
Način rada i odlučivanja Etičkog povjerenstva pobliže se određuje Poslovnikom Etičkog povjerenstva u skladu s Etičkim kodeksom Sveučilišta.. 

VII. STUDIJI

VII.1. Vrste studija 

Članak 52.

(1)
Visoko obrazovanje provodi se kroz sveučilišne i stručne studije u polju strojarstva.

(2)
Sveučilišni studij osposobljava studente za obavljanje poslova u znanosti i visokom obrazovanju, u poslovnom svijetu, javnom sektoru i društvu općenito te ih osposobljava za razvoj i primjenu znanstvenih i stručnih dostignuća.

(3)
Stručni studij pruža studentima primjerenu razinu znanja i vještina koje omogućavaju obavljanje stručnih zanimanja i osposobljava ih za neposredno uključivanje u radni proces.

(4)
Sveučilišni i stručni studij usklađuju se s onima u europskom obrazovnom prostoru, uz uvažavanje pozitivnih iskustava drugih visokoškolskih sustava.

VII.1.1. Sveučilišni studij 
Članak 53.

(1) 
Sveučilišno obrazovanje obuhvaća tri razine:

· preddiplomski studij,
· diplomski studij i 

· poslijediplomski studij.

(2) 
Diplomski i poslijediplomski studij mogu se izvoditi i u suradnji sa sveučilišnim i znanstvenim institutima, i to na temelju posebnog Ugovora između Sveučilišta i instituta. 
(3) 
Svaka razina studija završava stjecanjem određenog naziva ili stupnja.

(4) 
Određeni studijski programi provode se integrirano kroz prvu i drugu razinu studija. Takvo provođenje studijskog programa odobrava Nacionalno vijeće za visoko obrazovanje. 

(5) 
Svaka razina studija iz stavka 1. ovog članka mora biti u skladu s europskim sustavom prijenosa bodova (dalje: ECTS), po kojem se jednom godinom studija u pravilu stječe 60 ECTS bodova.

VII.1.1.1. Preddiplomski studij
Članak 54.

(1) 
Studiranjem na preddiplomskom studiju, koji u pravilu traje tri do četiri godine stječe se od 180-240 ECTS bodova. Preddiplomski studij osposobljava studente za diplomski studij te im daje mogućnost zapošljavanja na određenim stručnim poslovima.

(2) 
Završetkom preddiplomskog studija stječe se akademski naziv sveučilišni/sveučilišna prvostupnik/prvostupnica (baccalaureus/baccalaurea), inženjer/inženjerka uz naznaku struke, ako posebnim zakonom nije određeno drukčije.

(3) 
U međunarodnom prometu i diplomi na engleskom jeziku akademski naziv po završetku preddiplomskog studija je baccalaureus odnosno baccalaurea.
VII.1.1.2. Diplomski studij
Članak 55.

(1) 
Na diplomskom sveučilišnom studiju, koji u pravilu traje jednu do dvije godine, stječe se od 60 do 120 ECTS bodova.
(2) 
Ukupan broj bodova koji se stječu na preddiplomskom i diplomskom studiju iznosi najmanje 300 ECTS bodova.

(3) 
Ako zakonom nije određeno drugačije, završetkom diplomskog sveučilišnog studija stječe se akademski naziv magistar, odnosno magistra (mag.), inženjer/inženjerka struke u skladu s posebnim zakonom.
(4) 
Kratica akademskog naziva stavlja se iza imena i prezimena osoba.
VII.1.1.3. Poslijediplomski studij
Članak 56.

(1) 
Poslijediplomski studij student upisuje nakon završetka diplomskog sveučilišnog studija.
(2) 
Fakultet može propisati i druge uvjete za upis na poslijediplomski studij.
(3) 
Poslijediplomski studij traje u pravilu tri godine. Ispunjenjem svih propisanih uvjeta javnom obranom doktorskog rada stječe se akademski stupanj doktora znanosti (dr.sc.).

(4) 
Senat će općim aktom urediti stjecanje ECTS bodova na poslijediplomskom studiju te uvjetovati prijavu doktorskog rada stjecanjem određenog broja ECTS bodova.

(5) 
Iznimno, osobe koje su ostvarile znanstvena dostignuća koja svojim značenjem odgovaraju uvjetima za izbor u znanstvena zvanja na temelju odluke Fakultetskog vijeća o ispunjavanju uvjeta te izrade i javne obrane doktorskog rada uz suglasnost Senata mogu steći doktorat znanosti.

(6) 
Kratica akademskog stupnja doktora znanosti stavlja se ispred imena i prezimena osobe.

(7) 
Sveučilište može Fakultetu povjeriti organizaciju poslijediplomskog specijalističkog studija, koji traje jednu do dvije godine i kojim se stječe akademski naziv specijalista određenog područja (spec.), u skladu s posebnim zakonom.  
(8)
Sveučilište može utvrditi da se završetkom poslijediplomskog specijalističkog studija stječe drukčije zvanje od onog propisanog stavkom 7. ovoga članka, u slučaju kada je za određeno stručno područje posebnim zakonom propisano specijalističko usavršavanje.
VII.1.1.4. Postupak prijave, ocjene i obrane doktorskog rada 

Članak 57.

(1) 
Prijava kojom se pokreće postupak stjecanja doktorata znanosti mora sadržavati: prijedlog teme doktorskog rada, obrazloženje teme, metodologiju rada te navođenje očekivanog znanstvenog doprinosa.

(2) 
Ispunjenost uvjeta za pokretanje postupka za prihvaćanje teme doktorskog rada utvrđuje Povjerenstvo za stjecanje doktorata znanosti koje imenuje Fakultetsko vijeće. 

(3) 
Ako Povjerenstvo za stjecanje doktorata znanosti utvrdi da prijava ne sadrži potrebnu dokumentaciju, pozvat će pristupnika da dopuni prijavu u određenom roku, koji ne može biti duži od 30 dana.

Članak 58.

Fakultetsko vijeće na prijedlog Povjerenstva za stjecanje doktorata znanosti imenuje Povjerenstvo za prihvaćanje teme doktorskog rada od najmanje tri člana, a koje u roku od 90 dana od dana imenovanja podnosi  izvješće s prijedlogom za prihvaćanje ili odbijanje teme doktorskog rada.

Članak 59.

Na temelju obrazloženog izvješća i prijedloga Povjerenstva za prihvaćanje teme doktorskog rada, Fakultetsko vijeće donosi konačnu odluku o prihvaćanju ili odbijanju predložene teme doktorskog rada, obavještava osobu koja je prijavila temu doktorskog rada, te određuje osobu koja će  pristupniku pomagati savjetima pri izradi doktorskog rada (mentora).

Članak 60.

Ako na temelju izvješća Povjerenstva, Fakultetsko vijeće ocijeni da pristupnik nema uvjete za stjecanje doktorata znanosti ili da se predložena tema ne može prihvatiti, odbit će prijavu pristupnika.

VII.1.1.5. Ocjena i obrana doktorskog rada

Članak 61.

(1) 
Fakultetsko vijeće, na prijedlog Povjerenstva za stjecanje doktorata znanosti, imenuje Povjerenstvo za ocjenu doktorskog rada od najmanje tri člana.

(2) 
Članovi Povjerenstva za ocjenu doktorskog rada mogu biti samo osobe u znanstveno-nastavnom zvanju i znanstvenom zvanju iz znanstvenog područja teme doktorskog rada.

Članak 62.

(1) 
Članovi Povjerenstva za ocjenu doktorskog rada podnose izvješće, najkasnije u roku od 90 dana od primitka rada.

(2) 
Izvješće Povjerenstva za ocjenu doktorskog rada sadrži: prikaz sadržaja rada, mišljenje i ocjenu rada s osvrtom na primijenjene metode, znanstveni sadržaj rada, te prijedlog Povjerenstva.

Članak 63.

Povjerenstvo za ocjenu doktorskog rada može u svom izvješću predložiti:

· da se doktorski rad prihvati i pristupniku dopusti da pristupi obrani doktorskog rada,
· da se doktorski rad vrati pristupniku radi dopuna ili ispravki, 

· da se doktorski rad odbije.

Članak 64.

(1) 
Ukoliko Fakultetsko vijeće prihvati izvješće Povjerenstva za ocjenu doktorskog rada u kojem je utvrđeno da doktorski rad ima nedostataka koji se mogu otkloniti, pozvat će pristupnika da otkloni nedostatke prema uputama i primjedbama Povjerenstva.

(2) 
U slučaju iz prethodnog stavka pristupnik je dužan u roku od 90 dana od dana primitka zaključka dopuniti rad.

(3) 
Ako pristupnik u roku od 90 dana od dana primitka zaključka ne postupi prema uputama i primjedbama Povjerenstva za ocjenu doktorskog rada, a za to nema opravdanog razloga, smatrat će se kao da je doktorski rad odbijen.

Članak 65.

Ukoliko Fakultetsko vijeće zaključi da izvješće Povjerenstva za ocjenu doktorskog rada ne pruža sigurnu osnovu za donošenje odluke o ocjeni doktorskog rada, može u Povjerenstvo za ocjenu uključiti nove članove i zatražiti da podnesu izvješće ili imenovati novo Povjerenstvo za ocjenu doktorskog rada, koje će ponovno razmotriti doktorski rad i podnijeti izvješće Fakultetskom vijeću.

Članak 66.

(1) 
Nakon prihvaćanja pozitivne ocjene doktorskog rada, u pravilu na istoj sjednici Fakultetsko vijeće  imenuje Povjerenstvo za obranu doktorskog rada od najmanje tri člana i dva zamjenika, te određuje datum i mjesto obrane.

(2) 
Članovi Povjerenstva za ocjenu doktorskog rada mogu biti i članovi Povjerenstva za obranu doktorskog rada.

(3) 
Članovi Povjerenstva za obranu doktorskog rada mogu biti samo osobe u znanstveno-nastavnom zvanju i znanstvenom zvanju.

Članak 67.

(1) 
Ako je u izvješću Povjerenstva za ocjenu doktorskog rada ocjena negativna, a Fakultetsko vijeće ne donese odluku o proširenju sastava Povjerenstva ili imenovanju novog Povjerenstva radi nove ocjene, Fakultetsko vijeće donijet će odluku da se doktorski rad odbije i obustavi postupak za stjecanje doktorata znanosti i o tome obavijesti pristupnika.

(2) 
Posebno obrazložena odluka o obustavljanju postupka stjecanja doktorata znanosti, pristupniku se dostavlja  u roku od 8 dana.

(3) 
U slučaju iz stavka 1. ovog članka pristupnik ne može na Fakultetu ponoviti postupak stjecanja doktorata znanosti o istoj temi.

Članak 68.

(1) 
Obrana doktorskog rada je javna.

(2) 
Datum i mjesto obrane doktorskog rada utvrđuje Fakultetsko vijeće, a obavijest o obrani doktorskog rada oglašava se na oglasnoj ploči  Fakulteta.

(3) 
Pristupnik brani doktorski rad pred Povjerenstvom za obranu doktorskog rada.

(4) 
O obrani doktorskog rada vodi se zapisnik kojeg potpisuju članovi Povjerenstva i zapisničar. 
(5)
U zapisnik se unosi odluka Povjerenstva o obrani doktorskog rada.

Članak 69.

(1) 
Odluka Povjerenstva o obrani doktorskog rada može biti:

· obranio jednoglasnom odlukom Povjerenstva

· obranio većinom glasova Povjerenstva

· nije obranio.
(2) 
Pristupnik koji nije obranio doktorski rad ima pravo nakon 90 dana ponovno prijaviti izradbu i obranu doktorskog rada, ali ne istu temu.
(3) 
Predmet doktorskog rada koji nije obranjen u roku od deset godina od dana prihvaćanja teme doktorskog rada podliježe ponovnom postupku prihvaćanja.

VII.1.2. Stručni studij 
Članak 70.

(1)
Senat može Fakultetu povjeriti provođenje stručnih studija u skladu sa Zakonom.

(2)
Stručni studiji traju od dvije do tri godine i njihovim se završetkom stječe od 120 do 180 ECTS bodova. Iznimno, uz odobrenje Nacionalnog vijeća za visoko obrazovanje, stručni studij može trajati do četiri godine u slučajevima kada je to sukladno međunarodno prihvaćenim standardima te se takvim studijem stječe do 240 ECTS bodova.

(3)
Završetkom stručnog studija s manje od 180 ECTS bodova stječe se odgovarajući stručni naziv u skladu sa posebnim Zakonom.

(4)
Završetkom stručnog studija sa 180 ili više ECTS bodova stječe se stručni naziv stručni prvostupnik/prvostupnica (baccalaureus/baccalaurea), inženjer/inženjerka uz naznaku struke, u skladu s posebnim zakonom.

(5)
Kratica stručnog naziva stavlja se iza imena i prezimena osobe.

VII.2. Prijenos ECTS bodova

Članak 71.

(1)
Prijenos ECTS bodova može se provesti između studija fakulteta i različitih sveučilišnih ili stručnih studija.

(2)
Kriteriji i uvjeti prijenosa ECTS bodova iz stavka 1. ovoga članka propisuju se općim aktom Sveučilišta i Fakulteta, odnosno ugovorom između znanstveno nastavnih sastavnica.
VII.3. Ugovorno osnivanje studija i programi stručnog usavršavanja

Članak 72.

(1)
Uz suglasnost Senata Sveučilišta, Fakultet može s domaćom ili stranom pravnom ili fizičkom osobom ustrojiti određeni studij. Dopusnica za takav studij dobiva se na način i u postupku propisanim Zakonom.
(2)
Fakultet može osnivati različite programe stručnog usavršavanja, imajući u vidu koncept cjeloživotnog obrazovanja i usavršavanja. Takav se program ne smatra studijem u smislu Zakona. Po završetku programa stručnog usavršavanja Fakultet polazniku izdaje posebnu potvrdu.

VII.4. Studijski program 
Članak 73.

(1)
Studiji se ustrojavaju prema studijskom programu koji predlaže Fakultet. Studijske programe donosi Senat uz pribavljeno mišljenje Nacionalnog vijeća za visoko obrazovanje. Studijski programi Strojarskog fakulteta su:
- 
preddiplomski sveučilišni studij Proizvodno strojarstvo sa usmjerenjima: Konstruiranje i razvoj proizvoda, Logistika proizvodnje, Inženjerstvo materijala, Strojarske tehnologije,
- diplomski sveučilišni studij Proizvodno strojarstvo sa usmjerenjima: Konstruiranje i razvoj proizvoda, Logistika proizvodnje, Inženjerstvo materijala, Strojarske tehnologije,
-
sveučilišni doktorski studij sa smjerovima: Suvremeni proizvodni postupci, Suvremeni proizvodni menadžment, Konstruiranje i numeričko modeliranje proizvoda,
-
poslijediplomski specijalistički studij Razvoj proizvoda i tehnologija sa smjerovima: Inženjerstvo materijala, Modeliranje i numerička analiza konstrukcija, Primjena proizvodnih postupaka, Proizvodni menadžment. 

(2)
Pri utvrđivanju studijskog programa treba se osobito brinuti da studij bude:

- 
na razini najnovijih znanstvenih spoznaja i na njima temeljenih vještina,
- 
usklađen s nacionalnim prioritetima i potrebama profesionalnog sektora,
- 
usporediv s programima u zemljama Europske unije.
(3)
Studijski program donosi se u skladu s ovim Statutom, općim aktima Sveučilišta i pribavljenog mišljenja Nacionalnog vijeća za visoko obrazovanje, te sadrži:

- 
stručni ili akademski naziv ili stupanj koji se stječe završetkom studija strojarstva,
- 
uvjete upisa na studij,
- 
okvirni sadržaj obvezatnih i izbornih predmeta i broj sati potrebnih za njihovu izvedbu,
- 
bodovnu vrijednost svakog predmeta određenu u skladu s ECTS,
- 
oblike provođenja nastave i načina provjere znanja za svaki predmet,
- 
popis predmeta koje student može izabrati s drugih sveučilišnih, odnosno stručnih studija,
- 
uvjete upisa studenta u sljedeći semestar, odnosno sljedeću godinu studija te preduvjete upisa  pojedinog predmeta ili grupe predmeta,
- 
način završetka studija,
- 
odredbe o tome da li i pod kojim uvjetima studenti koji su prekinuli studij ili su izgubili pravo studiranja mogu nastaviti studij.

VII.5. Izvedbeni plan nastave
Članak 74.

(1)
Studiji se izvode prema izvedbenom planu nastave koji donosi Fakultetsko vijeće za ustroj studija. Izvedbeni plan se objavljuje prije početka nastave u odnosnoj akademskoj godini i dostupan je javnosti. Izvedbeni plan nastave obvezno se objavljuje na službenim Internet stranicama Fakulteta, uključujući sažetke predavanja i drugih oblika nastave kao i tekst samih predavanja te drugih oblika nastave u iznimnim slučajevima nedostupnosti odgovarajuće literature.

(2)
Izvedbenim planom nastave utvrđuju se:

- 
nastavnici i suradnici koji će izvoditi nastavu prema studijskom programu,
- 
mjesta izvođenja nastave,
- 
početak i završetak te satnica izvođenja nastave, 

- 
oblici nastave (predavanja, seminari, vježbe, konzultacije, provjere znanja i sl.),
- 
načini polaganja ispita,
- 
ispitni rokovi,
- 
popis literature za studij,
- 
mogućnost izvođenja dijela nastave na stranom jeziku te

- 
ostale važne činjenice za uredno izvođenje nastave.

 (3)
Izvedbeni plan nastave redovitih studenata temelji se na radnom opterećenju studenata od 40 sati tjedno što obuhvaća nastavu, terenski rad, praktične vježbe i druge oblike nastave kao i vrijeme potrebno za pripremu studenta.
(4)
Studij se može organizirati kroz sustav učenja na daljinu, što posebno odobrava Nacionalno vijeće za visoko obrazovanje.

VII.6. Akademska godina

Članak 75.

(1)
Akademska godina počinje 1. listopada tekuće a završava 30. rujna sljedeće kalendarske godine.

(2)
Nastava se ustrojava po semestrima: zimski i ljetni.
VII.7. Ostala pitanja vezana uz studij

Članak 76.

(1)
Pravilnikom Senata o studiranju pobliže se uređuju pravila o ispitima (pisani, usmeni, praktični dio ispita, sustav preduvjeta, rokovi, broj izlazaka na ispit i sl.), žalbi na ocjenu, postupku ponavljanja ispita, sadržaju, obliku i načinu vođenja isprava o ispitima, o osiguranju javnosti na ispitima, pravu uvida u ispitne rezultate te po potrebi i o drugim pitanjima.

(2)
Opći akt iz stavka 1. objavljuje se na način da budu dostupni javnosti, posebice studentima i pristupnicima za stjecanje statusa studenta.

(3)
Akademski ili stručni naziv ili stupanj, oduzimaju se ako se utvrdi da je stečen protivno propisanim uvjetima za njegovo stjecanje, grubim kršenjem pravila studija ili na temelju doktorskog rada (disertacije) koji je plagijat ili krivotvorina.

(4)
Pokretanje i provođenje postupka oduzimanja akademskog ili stručnog zvanja provodi se u skladu s odredbama posebnog općeg akta Sveučilišta ili Fakulteta na kojemu je stečeno akademsko ili stručno zvanje ili stupanj.

VII.8. Završetak studija

Članak 77.

(1)
Preddiplomski studij završava polaganjem svih ispita te izradom završnog rada u skladu sa studijskim programom.

(2)
Diplomski studij završava polaganjem svih ispita, izradom diplomskog rada i polaganjem diplomskog ispita u skladu sa studijskim programom.

(3)
Poslijediplomski studij završava polaganjem svih ispita, izradom i javnom obranom znanstvenog doktorskog rada (disertacije).

(4)
Poslijediplomski specijalistički studij završava polaganjem svih ispita, izradom završnog rada i polaganjem odgovarajućeg završnog ispita u skladu sa studijskim programom.

(5)
Stručni studij završava polaganjem svih ispita i izradom završnog rada.

(6)
Završetkom studija sukladno odredbama ovoga članka student stječe odgovarajući stručni akademski naziv ili stupanj te druga prava sukladno posebnim propisima.

VII.8.1. Završni i diplomski rad    
Članak 78. 
(1)
Preddiplomski studij završava izradbom završnog rada.

(2)
Diplomski studij završava izradbom diplomskog rada i polaganjem diplomskog ispita.

(3)
Student je obvezan izraditi završni rad, odnosno diplomski rad i položiti diplomski ispit.
(4)
Završnim, odnosno diplomskim radom student treba dokazati da je sposoban primjenjivati znanje stečeno tijekom studija i pokazati da može uspješno rješavati zadatke svoje struke na razini stručnog naziva kojeg stječe svjedodžbom, odnosno diplomom.

(5)
Diplomski ispit je javan i polaže se pred Ispitnim povjerenstvom.

(6)
Ispitno povjerenstvo ima tri člana, a mentor studenta ne može biti predsjednik povjerenstva.

Članak 79.

(1)
Tema završnog, odnosno diplomskog rada mora biti iz inženjerskih predmeta koji se izučavaju na Fakultetu.

(2)
Popis svih inženjerskih predmeta iz prethodnog stavka utvrđuje Fakultetsko vijeće.

Članak 80.
(1)
Mentor za izradbu završnog, odnosno diplomskog rada imenuje se iz reda nastavnika izabranih u znanstveno-nastavno zvanje.
(2)
Povjerenstvo za završne i diplomske ispite imenuje mentora za izradu završnog, odnosno diplomskog rada, a Dekan imenuje, na prijedlog predmetnog nastavnika, Ispitno povjerenstvo za ocjenu završnog, odnosno diplomskog rada i  diplomskog ispita.

(3)
Pitanje izradbe završnog, odnosno diplomskog rada te obrane diplomskog ispita, prava i obveze studenata, mentora i Ispitnog povjerenstva te ostale posebnosti rada Povjerenstva za završne i diplomske ispite uređuje se Pravilnikom o završnim i diplomskim ispitima.
VII.9. Isprave o studiju

Članak 81.

(1)
Po završetku preddiplomskog studija studentu se izdaje svjedodžba kojom se potvrđuje završetak studija i stjecanje određenog akademskog naziva.
(2)
Po završetku diplomskog, poslijediplomskog i poslijediplomskog specijalističkog studija studentu se izdaje diploma. Diplomom se potvrđuje da je student završio određeni studij i stekao pravo na odgovarajući akademski naziv ili stupanj.
(3)
Po završetku stručnog studija studentu se izdaje svjedodžba, a po završetku specijalističkog diplomskog stručnog studija izdaje se diploma, kojima se potvrđuje završetak studija i stjecanje određenog stručnog naziva.

(4)
Po završenom programu stručnog usavršavanja Fakultet polazniku izdaje potvrdu.

(5)
Uz svjedodžbu, diplomu ili potvrdu studentu se izdaje i dopunska isprava o studiju kojom se potvrđuje koje je ispite položio i s kojom ocjenom te s podacima o nastavnom opterećenju i nastavnim sadržajima. 
(6)
Diplome, svjedodžbe i potvrde koje izdaje Fakultet, javne su isprave.

(7)
Sadržaj diploma i dopunskih isprava o studiju propisuje ministar.

(8)
Oblik diploma i dopunskih isprava o studiju, sadržaj i oblik svjedodžbi i potvrda te informacijskih paketa za prijenos ECTS bodova propisuje Senat.
VIII. STUDENTI

VIII.1. Stjecanje statusa studenta

Članak 82.

Status studenta stječe se upisom na Sveučilište, a dokazuje se odgovarajućom studentskom ispravom, čiji minimalni sadržaj propisuje ministar, a oblik Senat.
Članak 83.

(1)
Odluku o upisu studenata donosi Senat.

(2)
Odlukom o upisu utvrđuje se za svaki studij: broj redovitih studenata koji će studirati uz potpunu subvenciju iz državnog proračuna, broj studenata koji će se dijelom subvencionirati te broj izvanrednih studenata.

(3)
Na temelju odluke o upisu Senat raspisuje natječaj za upis studenata najmanje šest mjeseci prije početka nastave. Natječaj za upis mora sadržavati: uvjete za upis, broj mjesta za upis, postupak, podatke o ispravama koje se podnose, rokove za prijavu za natječaj i upis. 

(4)
Ukupne obveze izvanrednih studenata iznose polovicu broja sati utvrđenih za redovite studente.
Članak 84.

(1)
Pravo upisa na studije ima svaka osoba koja je ispunila uvjete iz članka 77. Zakona i u okviru utvrđenog kapaciteta Fakulteta.

(2)
Kriteriji na temelju kojih se odabiru kandidati su: vrsta završenog školovanja, uspjeh u prethodnom školovanju, uspjeh na razredbenom ispitu, te drugi kriteriji (posebna znanja, vještine ili sposobnosti) koje utvrdi Sveučilište ili Fakultetsko vijeće.

(3)
Pristupnik stječe pravo upisa prema postignutim bodovima u razredbenom postupku.

(4)
Fakultet može utvrditi kriterije za izravni upis na studij (bez obveze polaganja razredbenog ispita).

Članak 85.

(1)
Studenti mogu biti redoviti ili izvanredni.

(2)
Redoviti su oni studenti koji studiraju prema izvedbenom programu koji se temelji na punoj nastavnoj satnici (puno radno vrijeme). Trošak redovitog studija (studijskog programa) dijelom ili u cijelosti subvencionira se iz državnog proračuna ovisno o uspjehu koji je student postigao u razredbenom postupku, odnosno na pojedinoj godini studija.

(3)
Izvanredni studenti su oni koji nastavni program pohađaju uz rad ili drugu aktivnost koja traži specifičan program. Troškove takvog studija u cijelosti snosi sam student.

Članak 86.

Status redovitog studenta koji studira uz potpunu subvenciju iz državnog proračuna ima student za vrijeme propisanog trajanja studija, a najviše za vrijeme koje je za trećinu dulje od propisanog trajanja studija, odnosno do kraja akademske godine u kojoj taj rok istječe.

Članak 87.

Student stječe pravo upisa u višu godinu studija ako je ispunio sve obveze utvrđene studijskim programom u skladu s ovim Statutom i Odlukom Senata Sveučilišta.
Članak 88.

Redovitim studentima koji imaju status vrhunskog športaša Sveučilišta, Fakultet može odobriti svladavanje upisanog studija pod uvjetima utvrđenim ovim Statutom, za izvanredne studente. 
Članak 89.

(1)
Izrazito uspješnim studentima može se, uz određene uvjete, odobriti završavanje studija u vremenu kraćem od propisanog trajanja studija.

(2)
Izrazito uspješnim studentom smatra se student koji je sve ispite iz niže godine studija položio s prosječnom ocjenom 4,0. Opseg i način ostvarivanja prava na ubrzani studij iz ovog članka utvrđuje se Statutom Fakulteta, odnosno Pravilnikom o studiranju i drugim općim aktima.

Članak 90.

(1)
Redoviti student može ponovno upisati istu godinu studija samo jedanput ako je ostvario odgovarajući broj bodova u skladu sa studijskim programom i Odlukom Senata Sveučilišta.
(2)
Ukoliko student ne ispunjava uvjet propisane odredbom stavka 1. ovog članka, gubi status redovitog studenta. 
(3)
Ukupno trajanje studiranja u statusu redovitog studenta ima student za vrijeme propisanog trajanja studija, a najviše za vrijeme koje je za trećinu dulje od propisanog trajanja studija, odnosno do kraja akademske godine, u kojoj taj rok istječe. 
Članak 91.

Osobi koja je izgubila status redovitog studenta mora se odobriti dovršenje studija u roku od pet godina (ako je do gubitka došlo na nekoj od godina), odnosno deset godina (ako je do gubitka došlo u apsolventskom stažu), u skladu s općim aktom Fakulteta.

VIII.2. Voditelj i mentor

Članak 92.

(1)
Studentima, odnosno skupinama studenata preddiplomskog odnosno diplomskog studija mogu se, ovisno o vrsti i prirodi studija, imenovati voditelji koji im pomažu tijekom studija, te prate rad studenata i njihova postignuća.

(2)
Studentu poslijediplomskog studija obvezno se imenuje mentor. 

(3)
Pobliže odredbe o voditelju i mentoru studenta utvrđuju Fakultet općim aktom.

VIII.3. Prava i obveze studenta 

Članak 93.

(1)
Student ima pravo na:

· kvalitetan studij i obrazovni proces kako je to predviđeno studijskim programom,
· sudjelovanje u stručnom i znanstvenom radu,
· konzultacije i mentorski rad,
· slobodu mišljenja i iskazivanja stavova tijekom nastave i drugih aktivnosti na Fakultetu, 

· završetak studija u kraćem roku,
· slobodno korištenje Knjižnice i ostalih izvora informacija,
· upisivanje predmeta iz drugih programa, sukladno Statutu i na njemu utemeljenim propisima Sveučilišta,
· izjašnjavanje o kvaliteti (ocjenjivanje) nastave i nastavnika,
· sudjelovanje u odlučivanju, sukladno Statutu Fakulteta,
· pritužbu za slučaj povrede nekog od njegovih prava predviđenih Zakonom ili općim aktima Fakulteta,
· sudjelovanje u radu studentskih organizacija,
· mirovanje obveza za vrijeme služenja vojnoga roka, za vrijeme trudnoće i do godine dana starosti djeteta, za vrijeme dulje bolesti te u drugim opravdanim slučajevima prekida studija (u tom slučaju može se odobriti ponovni upis godine koja se ne smatra ponavljačkom),
· odgovarajuću psihološku i zdravstvenu pomoć u studentskim poliklinikama ili drugim odgovarajućim zdravstvenim ustanovama te

· druga prava predviđena Statutom i drugim općim aktima Fakulteta.

(2)
Student ima obvezu poštivati ustroj studija i opće akte Fakulteta, te uredno izvršavati svoje nastavne i druge obveze na Fakultetu. Stegovna odgovornost studenata uređuje se Pravilnikom o stegovnoj odgovornosti studenata Sveučilišta.

(3)
Redoviti studenti imaju prava iz zdravstvenog osiguranja, prava na subvencionirano stanovanje i prehranu te druga prava sukladno zakonu i na njemu utemeljenim propisima. Razina navedenih prava i visina financijske participacije samog studenta uređuje se odgovarajućim propisima, pri čemu uspjeh na razredbenom ispitu ili na studiju može biti predviđen kao mjerilo za utvrđivanje razine prava.

(4)
Sveučilište i Fakultet provode studentsku evaluaciju studija putem ankete ili na drugi primjereni način. Rezultati evaluacije služe planiranju studijskog i znanstvenog programa na Fakultetu.

VIII.4. Prestanak statusa studenta

Članak 94.

Osoba gubi status studenta:

· kad završi studij,
· kad se ispiše s Fakulteta,
· kad je isključena sa studija po postupku i uz uvjete utvrđene Statutom ili drugim općim aktom,
· kad ne završi studij u roku utvrđenom Statutom ili drugim općim aktom, 

· kad ne ispuni uvjete za ponavljanje godine te

· iz ostalih razloga utvrđenim Statutom ili drugim općim aktom.

VIII.5. Evidencije o studentima

Članak 95.

(1)
Fakultet vodi sljedeće javne evidencije s osobnim podacima studenata:

· evidenciju prijavljenih za upisni postupak, koja uključuje i rezultate postupka,
· osobnu evidenciju upisanih studenata,
· evidenciju o uspjehu na ispitu i

· evidenciju izdanih isprava o završetku studija te stečenih akademskih naziva i stupnjeva.

(2)
Evidencije iz stavka 1. ovoga članka Fakultet trajno pohranjuje.

VIII.6. Ocjene

Članak 96.

(1)
Uspjeh studenta na ispitu i drugim provjerama znanja izražava se sljedećim ocjenama: 5 – izvrstan, 4 – vrlo dobar, 3 – dobar, 2 – dovoljan, 1 – nedovoljan. U indeks i/ili drugu odgovarajuću ispravu i/ili evidenciju studenta unose se prolazne ocjene: 5, 4, 3 i 2.

(2)
Studijskim programom može se utvrditi da se neki oblici nastave provode bez ocjenjivanja, ili da se ocjenjuju opisno.

VIII.7. Provjera znanja

Članak 97.

(1)
Znanje studenta provjerava se i ocjenjuje i tijekom nastave (kolokvij, praktične zadaće), a konačna se ocjena utvrđuje na ispitu. 
(2)
Uspjeh postignut na ispitu dostupan je javnosti. 

(3)
Pravo uvida u ispitne rezultate ima osoba koja za to dokaže pravni interes. 

(4)
Studijskim programom ne može se ograničiti pravo studenta da izađe na usmeni ispit ukoliko nije položio pismeni.

VIII.8. Ispitni rokovi

Članak 98.

(1)
Ispitni rokovi su redoviti i izvanredni. 

(2)
Redoviti ispitni rokovi su: zimski, ljetni i jesenski. Redoviti ispitni rok traje najmanje četiri tjedna. Izvanredne ispitne rokove utvrđuje Fakultetsko vijeće.

(3)
Pravilnikom o studiranju pobliže se uređuje: broj izlazaka na ispit, vrijeme između izlazaka na ispit, način ispitivanja (predmetni nastavnik, nastavničko povjerenstvo), žalba na ocjenu i postupak ponavljanja ispita. 

(4)
Studijskim programom utvrđuje se broj izlazaka na ispit.
VIII.9. Prigovor na ocjenu

Članak 99.

Student koji nije zadovoljan postignutom ocjenom može u roku od 48 sati nakon održanog ispita žalbom zatražiti polaganje ispita pred nastavničkim povjerenstvom u skladu s Pravilnikom o studiranju Sveučilišta.

VIII.10. Studentski zbor  i studentske organizacije 

Članak 100.

(1)
Na Fakultetu se ustrojava Studentski zbor, studentske udruge i druge studentske organizacije u skladu s posebnim zakonom i općim aktima Fakulteta.

(2)
Studentski zbor je studentsko izborno predstavničko tijelo koje štiti interese studenata, sudjeluje u odlučivanju u Fakultetskom vijeću i predstavlja studente u sustavu visokog obrazovanja.

(3)
Studentski zbor Fakulteta ima Statut koji na prijedlog Studentskog zbora donosi Fakultetsko vijeće.

(4)
Statutom Studentskog zbora Fakulteta određuje se način rada Studentskog zbora, tijela, sastav, način izbora i nadležnost pojedinog tijela Studentskog zbora, način imenovanja studentskog pravobranitelja, način izbora predstavnika studenata u tijela Sveučilišta, odgovornost tijela i članova Studentskog zbora za neispunjavanje povjerenih im poslova vezanih za rad Studentskog zbora kao i ostala pitanja važna za rad Studentskog zbora Fakulteta.

Članak 101.

Studentskom zboru i studentskom pravobranitelju Fakultet osigurava prostor za rad, sufinancira njihovu djelatnost i pruža im administrativno-tehničku pomoć.

Članak 102.

(1)
Dekan Fakulteta osigurava zakonitost rada Studentskog zbora i drugih studentskih organizacija koje djeluju na Fakultetu.

(2)
Dekan Fakulteta osigurava zakonito i pravodobno provođenje studentskih izbora i omogućuje svim studentima Fakulteta ravnopravno sudjelovanje u izborima.
VIII.11. Stegovna odgovornost studenata

Članak 103.

Studenti imaju obvezu poštivati ustroj studija, opće akte Fakulteta i Sveučilišta, te uredno izvršavati svoje obveze.

Članak 104.

(1)
Studenti mogu zbog povrede dužnosti i neispunjavanja obveza stegovno odgovarati.

(2)
Utvrđivanje lakših i težih povreda dužnosti i neispunjavanja obveza, privremene mjere, ovlasti, sastav i način imenovanja Stegovnog suda za studente i stegovni postupak uređuje se Pravilnikom o stegovnoj odgovornosti studenata Sveučilišta.

IX. ZAPOSLENICI FAKULTETA
Članak 105.

(1)
Ugovor o radu s Fakultetom imaju nastavnici u znanstveno-nastavnim i nastavnim zvanjima te suradnici u suradničkim i stručnim zvanjima te stručno-administrativno, tehničko i pomoćno osoblje koje obavlja poslove iz djelatnosti Fakulteta.

(2)
Status zaposlenika uređuje se općim propisima o radu ako Zakonom, Statutom Sveučilišta ili ovim Statutom nije drugačije određeno.

IX.1. Znanstvenici, nastavnici i suradnici
Članak 106.

(1)
Znanstvenici, nastavnici i suradnici Fakulteta dužni su uredno izvršavati nastavne i druge obveze utvrđene Zakonom, Statutom Sveučilišta i Statutom Strojarskog fakulteta, te ispunjavati obveze u odnosu na znanstveni i  stručni rad koji obavljaju na Fakultetu. Posebnu pozornost dužni su posvetiti radu sa studentima, poticanju njihova samostalnog rada i kreativnosti te uključivanju u stručni i znanstveni rad.

(2)
Znanstvenici, nastavnici i suradnici moraju se u svom radu, djelovanju i ponašanju držati etičkih načela, načela znanstvene istine i kritičnosti te štititi ugled Sveučilišta i Fakulteta.

(3)
Senat donosi Etički kodeks Sveučilišta koji sadržava odredbe ponašanja znanstvenika, nastavnika i suradnika Fakulteta u svim prigodama.
IX.1.1. Znanstvenici

Članak 107.

Znanstvenici su osobe koje su sukladno Zakonu izabrane u odgovarajuća znanstvena zvanja i upisane u Upisnik znanstvenika.

IX.1.1.1. Znanstvena zvanja

Članak 108.

Znanstvena zvanja su: znanstveni suradnik, viši znanstveni suradnik i znanstveni savjetnik. Znanstvena zvanja se stječu u postupku i pod uvjetima predviđenim Zakonom i na njemu utemeljenim propisima.

IX.2. Nastavnici i suradnici

Članak 109.

(1)
Znanstveno-nastavna zvanja su: docent, izvanredni profesor i redoviti profesor.

(2)
Nastavna zvanja su: predavač, viši predavač i profesor visoke škole.

(3)
Suradnička zvanja su: asistent i viši asistent.

(4)
Stručna zvanja su: stručni suradnik, viši stručni suradnik i stručni savjetnik.

IX.3. Uvjeti za izbor u znanstveno-nastavna zvanja, nastavna i suradnička 

Članak 110.
Uvjeti za izbor, vrijeme na koje se biraju te djelokrug poslova koje obavljaju nastavnici u znanstveno-nastavnom zvanju docenta, izvanrednog ili redovitog profesora te nastavnom zvanju predavača, višeg predavača, te suradnici u suradničkom zvanju asistenta ili višeg asistenta utvrđeni su Zakonom, podzakonskim aktima i Statutom Sveučilišta i posebnim Pravilnikom. 
IX.4. Postupak izbora u znanstveno-nastavna zvanja te odgovarajuća radna mjesta

Članak 111.

(1)
Postupak izbora u znanstveno-nastavna zvanja i odgovarajuća radna mjesta, te izbore u naslovna zvanja provodi Fakultet sukladno Zakonu i Statutu na temelju javnog natječaja koji se objavljuje u "Narodnim novinama", dnevnom tisku i na INTERNET stranici Fakulteta.

 (2)
Natječaji za izbor na radna mjesta mogu se raspisati samo ako je radno mjesto predviđeno Pravilnikom o ustrojstvu radnih mjesta Fakulteta na koji je Senat dao suglasnost. Takva radna mjesta financiraju se iz proračuna Sveučilišta.

(3)
Fakultet može raspisati natječaj za radna mjesta izvan radnih mjesta utvrđenih prethodnim stavkom ovog članka samo ako su za to osigurana potrebna financijska sredstava iz vlastitih prihoda Fakulteta.

(4)
Odredbe ovog članka na odgovarajući će se način primijeniti i na radna mjesta za ostale  zaposlenike.

Članak 112.

(1)
Izbore u znanstvena zvanja, izbore u znanstveno-nastavna, nastavna, suradnička i stručna radna mjesta te izbor u naslovna zvanja pokreće Fakultetsko vijeće svojom odlukom.

(2)
Postupak za stjecanje znanstvenog zvanja može pokrenuti i osoba na vlastiti zahtjev koja smatra da ispunjava uvjete za izbor u određeno znanstveno zvanje.

(3)
Ako je Fakultet ovlašten za obavljanje dijela postupka izbora u znanstveno zvanje, dio postupka provodi Fakultetsko vijeće.

(4)
Ako Fakultet nije ovlašten za provođenje dijela postupka izbora u znanstvena zvanja, u skladu sa Zakonom, dio postupka izbora u znanstveno zvanje provodi ovlašteni Fakultet, dok izbor u znanstveno-nastavno zvanje i na radno mjesto provodi Fakultetsko vijeće.

(5)
Ako za neke od pristupnika natječaja treba provesti izbor u odgovarajuće znanstveno zvanje, Fakultetsko vijeće najkasnije u roku od 30 dana nakon isteka roka za prijavu na natječaj, imenuje Stručno povjerenstvo s neparnim brojem članova. Stručno povjerenstvo može imati najviše dvije trećine nastavnika Fakulteta. Članovi Stručnog povjerenstva moraju biti u istom ili višem zvanju u odnosu na zvanje za koje se traži izbor.

(6)
Fakultetsko vijeće na temelju Izvješća i prijedloga Stručnog povjerenstva upućuje u roku od 30 dana, mišljenje i prijedlog o izboru u znanstveno zvanje nadležnom Matičnom odboru.

(7)
Nakon odluke Matičnog odbora, Stručno povjerenstvo dostavlja Fakultetskom vijeću Izvješće kojim utvrđuje kojeg pristupnika ili pristupnike predlaže za izbor u znanstveno-nastavno zvanje i na odgovarajuće radno mjesto.

 (8)
Uz Izvješće Stručnog povjerenstva Fakultetskom vijeću svoje Izvješće dostavlja i Povjerenstvo za provjeru ispunjavanja uvjeta za izbore u zvanja (uvjeta Rektorskog zbora).
(9)
U slučaju da ni za jednog pristupnika nije potrebno provesti postupak izbora u znanstveno zvanje Stručno povjerenstvo i Povjerenstvo za provjeru ispunjavanja uvjeta za izbore u zvanja dostavlja svoje izvješće s prijedlogom Fakultetskom vijeću.

(10)
Svi pristupnici u postupcima izbora u zvanja i na odgovarajuća radna mjesta obavještavaju se o rezultatima izbora u roku od 15 dana od dana Odluke Fakultetskog vijeća.   
IX.5. Suradnička zvanja i odgovarajuća radna mjesta na Fakultetu

Članak 113.

(1)
Suradnička zvanja i odgovarajuća radna mjesta na Fakultetu su asistent i viši asistent. Asistent i viši asistent biraju se iz redova najuspješnijih studenata.

(2)
Asistenti i viši asistenti pomažu u provođenju dijela nastavnog procesa, provjeri znanja, znanstvenoj i stručnoj djelatnosti Fakulteta u skladu s općim aktom.

(3)
Suradnike na Fakultetu bira Fakultetsko vijeće na temelju izvješća koje podnosi Povjerenstvo imenovano od strane Fakultetskog vijeća, na prijedlog ustrojbene jedinice u koju se prima suradnik.

(4)
Suradnici se biraju sukladno Statutu pod uvjetima predviđenim člankom 43. Zakona.

(5)
Suradnicima u suradničkom zvanju asistenta se nakon sklapanja ugovora o radu, imenuju mentori.

(6)
Rad suradnika ocjenjuje se svake godine na temelju posebnog Pravilnika. 

IX.6. Nastavna i stručna zvanja na Fakultetu i odgovarajuća radna mjesta

Članak 114.

(1)
Nastavna zvanja su: predavač, viši predavač i profesor visoke škole.

(2)
Stručna zvanja su: stručni suradnik, viši stručni suradnik i stručni savjetnik.

IX.7. Postupak izbora u nastavna i stručna zvanja te na odgovarajuća radna mjesta 

Članak 115.

 (1)
Postupak izbora u nastavna i stručna zvanja te odgovarajuća radna mjesta provodi Fakultet sukladno Zakonu i Statutu, na temelju javnog natječaja koji se objavljuje u "Narodnim novinama", dnevnom tisku i na INTERNET stranici Fakulteta, ako izvodi stručni studij, kao i ako je riječ o predmetu koji ne zahtijeva znanstveni pristup. 

(2)
Fakultetsko vijeće imenuje Povjerenstvo koje utvrđuje da li kandidat ispunjava nužne uvjete koje propisuje Rektorski zbor i Zakon. Na temelju izvješća Stručnog povjerenstva Fakultetsko vijeće izabire u nastavno ili stručno zvanje i na odgovarajuće radno mjesto onog pristupnika koji u najvećoj mjeri udovoljava uvjetima natječaja i uvjetima Rektorskog zbora. 

(3)
U stručna zvanja i na odgovarajuća radna mjesta na Fakultetu mogu se izabrati osobe radi provođenja znanstvenih i stručnih projekata sukladno članku 44. Zakona.

(4)
Za stručnog suradnika može biti izabrana osoba koja je završila odgovarajući diplomski studij i ima najmanje tri godine radnog iskustva ili objavljena najmanje tri stručna rada.

(5)
Za višeg stručnog suradnika može biti izabrana osoba koja je završila odgovarajući diplomski studij i ima najmanje pet godina radnog iskustva ili objavljenih najmanje pet stručnih radova.

(6)
Za stručnog savjetnika može biti izabrana osoba koja je završila odgovarajući diplomski studij i ima najmanje osam godina radnog iskustva ili objavljenih najmanje deset stručnih radova.

IX.8. Ugovor o radu za znanstveno-nastavna, nastavna i stručna radna mjesta

Članak 116.

(1)
S osobama izabranim na znanstveno-nastavna, nastavna i stručna radna mjesta sklapa se ugovor o radu na neodređeno vrijeme s obvezom provođenja ponovnog izbora ili unapređenja svakih pet godina. Ako prigodom ponovnog izbora zaposlenik ne bude izabran zbog neispunjavanja uvjeta, postupa se prema članku 95. stavku 5., odnosno članku 101. stavku 5. Zakona.

(2)
Obveza provođenja ponovnog izbora prestaje nakon što zaposlenik bude drugi put izabran na znanstveno-nastavno radno mjesto redovitog profesora.

(3)
Na radno mjesto docenta ili izvanrednog profesora, te predavača zaposlenik može biti biran najviše dva puta.

(4)
Iznimno, ako zaposlenik nakon drugog izbora ne bude izabran u više nastavno zvanje, a odlukom Fakultetskog vijeća se utvrdi da postoji potreba za njegovim daljnjim angažmanom, Fakultet može s njim prilikom daljnjih ponovnih izbora sklopiti ugovor o radu na određeno vrijeme u najduljem trajanju od pet godina.

(5)
Zaposlenici u znanstvenim, znanstveno-nastavnim i nastavnim zvanjima imaju pravo na mirovanje rokova za izbor u zvanja i na radna mjesta, sukladno članku 45. Zakona te u vrijeme dok obavljaju dužnost Dekana ili dok obavljaju kakvu javnu dužnost sukladno članku 45. Zakona.

(6)
Za vrijeme trajanja obavljanja javne dužnosti, ali ne dulje od četiri godine, rokovi za izbor ili reizbor u znanstveno, znanstveno-nastavno, nastavno zvanje i na radno mjesto miruju i neće se uračunavati u rok za izbor, osim u slučaju da zaposlenik sam zatraži da mu se za navedeno razdoblje rokovi teku.

(7)
Zaposleniku na znanstveno-nastavnom i nastavnom radnom mjestu na Fakultetu istekom akademske godine u kojoj je navršio 65 godina života prestaje ugovor o radu radi odlaska u mirovinu.

(8)
Kada postoji potreba za nastavkom njegova rada, Fakultet može redovitom profesoru u trajnom zvanju i profesoru visoke škole u trajnom zvanju produljiti radni odnos do isteka akademske godine u kojoj navršava 70 godina. Pritom će se posebno cijeniti njegov znanstveni doprinos, uspješnost u obrazovnom procesu i odgoju mladih znanstvenika i nastavnika.

(9)
Nastavnik izabran u trajno zvanje, stariji od 65 godina života, kojem je prestao ugovor o radu radi odlaska u mirovinu, može se na određeno vrijeme zaposliti na drugom visokom učilištu, ako se na raspisani natječaj u tom visokom učilištu nije javio odgovarajući pristupnik, a najdulje do isteka akademske godine u kojoj je navršio 70. godina života.

(10)
Iznimno od stavka 7. ovog članka, kada se na Fakultetu koji izvodi stručne studije, na raspisani natječaj nije javio odgovarajući pristupnik, Fakultet može, s osobama izabranim u znanstveno-nastavna, odnosno nastavna zvanja i radna mjesta zasnovati radni odnos do isteka akademske godine u kojoj navršavaju 70. godinu života.

IX.9. Slobodna studijska godina - Sabbatical
Članak 117.

(1)
Nastavnici Fakulteta imaju pravo na plaćenu slobodnu studijsku godinu (sabbatical), nakon šest radnih godina na Fakultetu. Pravo na slobodnu studijsku godinu imaju nastavnici u znanstveno-nastavnim zvanjima: docenti, izvanredni i redoviti profesori.

(2)
Slobodnu studijsku godinu odobrava Dekan.

(3)
Dekan će odobriti korištenje slobodne studijske godine pod uvjetom da je osigurano izvođenje nastave na predmetima iz kojih nastavu izvodi odnosni nastavnik tijekom slobodne studijske godine.

IX.10. Stegovna odgovornost 

Članak 118.

(1)
Nastavnici i suradnici stegovno odgovaraju za povrede svojih radnih i drugih obveza iz rada i u vezi s njim, kao i zbog grubog narušavanja ugleda Sveučilišta i Fakulteta.

(2)
Stegovno se može odgovarati samo za djelo koje je u vrijeme počinjenja općim aktom Sveučilišta ili Fakulteta bilo predviđeno kao stegovno djelo i za koje je bila predviđena stegovna mjera.

(3)
Stegovno djelo, stegovna mjera, ovlasti, sastav i način imenovanja Stegovnog suda za nastavnike i suradnike i stegovni postupak uređuje se Pravilnikom o stegovnoj odgovornosti nastavnika Sveučilišta.
X. UNAPRJEĐENJE KVALITETE VISOKOG OBRAZOVANJA 

Članak 119.

(1) 
Unaprjeđivanje i osiguranje kvalitete visokog obrazovanja provodi se na Fakultetu putem posebne ustrojbene jedinice Ureda za unaprjeđenje i osiguranje kvalitete visokog obrazovanja (u daljnjem tekstu: Ured) u Tajništvu Fakulteta.

(2)
Ustrojbena jedinica iz prethodnog stavka ovog članka povezana je sa Sveučilišnim centrom za unaprjeđivanje i osiguranje kvalitete, koji  koordinira njen rad. 

Članak 120.

(1) 
Ured obavlja poslove vezane za sustav upravljanja i unaprjeđivanja kvalitete sustava visokog obrazovanja.

(2) 
Ured prati kvalitetu studija koji obuhvaća praćenje cijelog studijskog programa za sva tri ciklusa obrazovanja: preddiplomski, diplomski i poslijediplomski; praćenje kvalitete izvođenja nastave; provodi istraživanje i anketiranje studenata i nastavnika o izvođenju nastave, nastavnim sadržajima, literaturi, uvođenje novih pristupa i oblika izvođenja nastave, ispitima, kompetencijama, komunikaciji s nastavnicima, informiranosti studenata o studijskom programu, utjecaju studenta na sadržaj studijskih programa, izvođenja nastave te radno opterećenje studenata-ECTS.

(3) Ured provodi sustavnu analizu načina provjere znanja, polaganja ispita, uspješnost studiranja, analize mobilnosti studenata u okviru Sveučilišta i izvan Sveučilišta. 

XI. OPĆI AKTI FAKULTETA

Članak 121.

(1)
Statut je temeljni akt Fakulteta.

(2)
Statut Fakulteta donosi Fakultetsko vijeće na prijedlog dekana. 

(3)
Izmjene i dopune Statuta donose se na istovjetan način na koji je donijet Statut.
Članak 122.

(1)
Opće akte Fakulteta donose Fakultetsko vijeće i dekan u okviru svojih nadležnosti.

(2)
Fakultetsko vijeće donosi:

· Statut Fakulteta,
· Statut Studentskog zbora, na prijedlog Studentskog zbora Fakulteta,
· Poslovnik o radu Fakultetskog vijeća,
· Pravilnik o stalnom i dopunskom usavršavanju,
· Pravilnik o izdavačkoj djelatnosti,
· Pravilnik o nagradama i priznanjima,
· Pravilnik o radu knjižnice,
· Pravilnik o završnim i diplomskim ispitima.

(3)
Fakultetsko vijeće donosi i druge opće akte kojima se propisuju pitanja nastave, znanosti i stručne djelatnosti Fakulteta.

(4)
Dekan donosi:

· Pravilnik o ustrojstvu radnih mjesta Fakulteta na prijedlog Fakultetskog vijeća i uz suglasnost Senata.
· Pravilnik o plaćama,
· Pravilnik o radu
· Pravilnik o zaštiti na radu,
· Pravilnik o zaštiti od požara,
· Pravilnik o zaštiti arhivskoga i registraturnog gradiva,
(5)
Dekan donosi i druge opće akte u okviru svoje nadležnosti.

Članak 123.

(1)
Dekan i Fakultetsko vijeće donijet će opće akte utvrđene ovim Statutom u roku od 6 mjeseci od dana stupanja na snagu ovoga Statuta, ukoliko Zakonom ili Statuom Sveučilišta nije utvrđen drugi rok.

(2)
Do donošenja općih akata iz prethodnog stavka primjenjivat će se postojeći opći akti, osim odredaba koje su u suprotnosti s ovim Statutom, Statutom Sveučilišta i Zakonom.
XII. JAVNOST RADA I POSLOVNA TAJNA

Članak 124.

(1)
Rad Fakulteta je javan.

(2)
Fakultet je obvezan istinito i na vrijeme obavještavati javnost o obavljanju svoje djelatnosti.

(3)
Javnost se obavješćuje sredstvima javnog priopćenja, izdavanjem posebnih publikacija, oglašavanjem na Internet stranici Fakulteta te na oglasnim pločama Fakulteta i sl. 

Članak 125.

(1)
Poslovnom tajnom smatraju se podaci koje dekan proglasi poslovnom tajnom, kao i podaci koji se odnose na mjere i način postupanja u izvanrednim okolnostima, na obranu te podaci koje nadležna državna tijela proglase povjerljivima.

(2)
Fakultet je obvezan čuvati podatke koji se smatraju poslovnom tajnom, o čemu neposredno skrbi dekan.

XIII. PRIJELAZNE I ZAVRŠNE ODREDBE

Članak 126.

(1)
Dekan, prodekani i ostali čelnici Fakulteta izabrani po odredbama ranije donesenih propisa i odluka nastavljaju s radom do isteka mandata na koji su izabrani.

(2)
Osobe navedene u stavku 1. ovog članka, nakon isteka mandata po prijašnjim propisima, mogu se ponovno kandidirati u postupku izbora prema odredbama Zakona i ovog Statuta.

Članak 127.

(1) Izabrani predstavnici nastavnika i suradnika u Fakultetsko vijeće nastavljaju s radom do isteka mandata na koji su izabrani članovi Fakultetskog vijeća.

(2) Predstavnici studenata izabrani po Zakonu o Studentskom zboru nastavljaju s radom u Fakultetskom vijeću do isteka mandata.
Članak 128.
Stupanjem na snagu ovog Statuta prestaje važiti Statut Strojarskog fakulteta u Slavonskom Brodu Sveučilišta Josipa Jurja Strossmayera u Osijeku od 23. ožujka 2005. godine te njegove izmjene i dopune od 31. siječnja 2008.
Članak 129.
Ovaj Statut stupa na snagu osmog dana od dana objave na oglasnoj ploči Fakulteta. 

















        D E K A N: 

__________________


Prof.dr.sc. Ivan Samardžić
Statut Strojarskog fakulteta u Slavonskom Brodu u sastavu Sveučilišta Josipa Jurja Strossmayera u Osijeku objavljen je na oglasnoj ploči Fakulteta dana ___________ godine te je stupio na snagu dana _______. godine.

